**PREGLED AKTIVNOSTI SAMOUPRAVNIH LOKALNIH SKUPNOSTI NA PODROČJU ROMSKE SKUPNOSTI V LETU 2022**

**Kazalo**

[UVODNA POJASNILA………………………………………………………………………………………………… 2](#_Toc135135699)

[1. OBČINE Z ROMSKIM SVETNIKOM IN USTAVLJENIM DELOVNIM TELESOM OBČINSKEGA SVETA ZA SPREMLJANJE POLOŽAJA ROMSKE SKUPNOSTI……………………………………………………………... 3](#_Toc135135700)

[1.1 Občina Beltinci 3](#_Toc135135701)

[1.2 Občina Cankova 3](#_Toc135135702)

[1.3 Občina Črenšovci 4](#_Toc135135703)

[1.4 Občina Črnomelj 4](#_Toc135135704)

[1.5 Občina Dobrovnik 8](#_Toc135135705)

[1.6 Občina Grosuplje 9](#_Toc135135706)

[1.7 Občina Kočevje 10](#_Toc135135707)

[1.8 MO Krško 11](#_Toc135135708)

[1.9 Občina Kuzma 12](#_Toc135135709)

[1.10 Občina Lendava 14](#_Toc135135710)

[1.11 Občina Metlika 16](#_Toc135135711)

[1.12 MO Murska Sobota 18](#_Toc135135712)

[1.13 MO Novo mesto 20](#_Toc135135713)

[1.14 Občina Puconci 21](#_Toc135135714)

[1.15 Občina Rogašovci 21](#_Toc135135715)

[1.16 Občina Semič 22](#_Toc135135716)

[1.17 Občina Šentjernej 23](#_Toc135135717)

[1.18 Občina Tišina 24](#_Toc135135718)

[1.19 Občina Trebnje 24](#_Toc135135719)

[1.20 Občina Turnišče 26](#_Toc135135720)

[2. OSTALE OBČINE Z ROMSKIM PREBIVALSTVOM………………………………………………………… 26](#_Toc135135721)

[2.1 Občina Brežice 26](#_Toc135135722)

[2.2 Občina Ivančna Gorica 28](#_Toc135135723)

[2.3 Občina Ribnica 30](#_Toc135135724)

[2.4 Občina Šalovci 31](#_Toc135135725)

[2.5 Občina Škocjan 32](#_Toc135135726)

[2.6 MO Ljubljana 33](#_Toc135135727)

[2.7 MO Maribor 34](#_Toc135135728)

[2.8 MO Velenje 36](#_Toc135135729)

[2.9 MO Celje 36](#_Toc135135730)

UVODNA POJASNILA

V tej prilogi so podane informacije o izvedenih ukrepih in aktivnostih samoupravnih lokalnih skupnosti in njihovem financiranju v letu 2022.

Samoupravne lokalne skupnosti so bile za pripravo tega poročila zaprošene za informacije:

1. o uresničevanju 6. člena ZRomS-1, ki določa, da tudi organi samoupravnih lokalnih skupnosti sprejmejo podrobne področne programe in ukrepe ter v svojih finančnih sredstvih za to predvidijo potrebna sredstva:

* če občina še ni sprejela podrobnega področnega programa in ukrepov oziroma akcijskega načrta na tem področju, je bila zaprošena, da sporoči razloge, zakaj do tega še ni prišlo in kdaj načrtuje njegovo pripravo in sprejem;
* občine so bile tudi zaprošene za poročanje o izvedenih ukrepih in aktivnostih v letu 2022 na področjih:
* urejanja prostorske problematike romskih naselij in izboljšanje bivalnih razmer pripadnikov romske skupnosti;
* vzgoje in izobraževanja, dviga izobrazbene ravni pripadnikov romske skupnosti in štipendijske politike;
* spodbujanja zaposlovanja, poklicnega izobraževanja in usposabljanja pripadnikov romske skupnosti;
* spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti;

1. o višini in namenih sredstev za izvajanje ukrepov oziroma aktivnosti v zvezi z urejanjem položaja pripadnikov romske skupnosti v občini. Občine z romskimi naselji, ki v skladu z 20.a členom ZFO-1 prejmejo dodatna sredstva, so bile prošene, da poročajo tudi o porabi teh sredstev, čeprav k temu niso zavezane. Skoraj vse občine so vsaj okvirno poročale o tem, kako so porabile dodatna sredstva, prejeta na podlagi 20.a člena ZFO-1.

Poziv za posredovanje informacij je bil poslan 29 samoupravnim lokalnim skupnostim[[1]](#footnote-1). UN je prejel odgovore in prispevke od vseh samoupravnih lokalnih skupnosti, kjer živijo pripadniki romske skupnosti, razen od Občine Škocjan. Pri Občini Škocjan so bile za potrebe priprave tega poročila uporabljene informacije, pridobljene s strani občine ob drugih priložnostih.

Pridobljene informacije omogočajo vpogled v izvedene aktivnosti občin v letu 2022, v kolikšni meri so bile te aktivnosti financirane iz občinskega proračuna in večinoma tudi iz sredstev na podlagi 20.a člena ZFO-1 ter tudi s kakšnimi izzivi se občine spopadajo na področju urejanja položaja pripadnikov romske skupnosti na svojem območju.

1. OBČINE Z ROMSKIM SVETNIKOM IN USTAVLJENIM DELOVNIM TELESOM OBČINSKEGA SVETA

## **1.1 Občina Beltinci**

Občina je poročala, da še ni sprejela podrobnega področnega programa oziroma akcijskega načrta. Občina ima pripravljen osnutek akcijskega načrta, ki ga bo treba ponovno pregledati, dopolniti, obravnavati na Komisiji za romska vprašanja, seznaniti z njim novoizvoljene člane občinskega sveta, ki ga bodo na koncu morali tudi potrditi oziroma sprejeti.

Občina še vedno išče možnosti za izboljšanje bivalnih razmer v romskih naseljih. Pripravila je vse predloge za sprejem novega OPN, na katerega morata dati predhodno soglasje ministrstvo, pristojno za kmetijstvo, in urad, pristojen za upravljanje z vodami. Tako je v novem OPN predvideno tudi novo naselje z bivalnimi enotami, v katerem bi kompleksno reševali bivanjsko problematiko Romov – ustrezne bivalne enote, izboljšano zdravstveno stanje, romski muzej, otroška igrala, igrišče idr. O stanovanjski problematiki se občina pogovarja tudi s SSRS, da bi skupaj pristopili k rešitvi te situacije. Problem prostorske stiske v naselju Beltinci predstavlja nenehen dotok prebivalcev iz drugih naselij (držav), ki se nelegalno naselijo v beltinskem romskem naselju. Občinsko komunalno podjetje je gramoziralo in utrjevalo površine, odstranjevalo drevesa in drugo rastje v naselju in opravilo tudi druga obrtniška dela v naselju, ki so bila potrebna. Tudi v letu 2022 je občina prebivalcem obeh romskih naselij zagotovila drva za kurjavo. Občina je na področju vzgoje in izobraževanja sodelovala z obema osnovnima šolama (Beltinci, POŠ Dokležovje), OŠ IV Murska Sobota in Vrtcem Beltinci. Prizadevali so si spodbujati starše, da bi njihovi otroci redno obiskovali vrtec in osnovno šolo. Otroci iz romskih naselij, ki v mladosti kažejo sposobnosti, se v višjih razredih izogibajo šole, poredko obiskujejo pouk in tako ni dviga izobrazbene ravni. V obeh naseljih otrokom ne uspe zaključiti niti osnovnega šolanja, zato tudi ne nadaljujejo poklicnega izobraževanja. Prebivalci iz obeh romskih naselij niso zaposleni, razen tistih, ki so vključeni v program javnih del. Tudi s pomočjo CSD, ZRSZ in romskih organizacij, ki delujejo na tem področju, občini ni uspelo spodbuditi zanimanja med Romi, da bi se vključili v delavnice in programe usposabljanja, čeprav se nekateri odvijajo prav v Beltincih.

V letu 2022 je bil na pobudo prebivalcev romskega naselja izveden sestanek, na katerem so se pogovarjali o izboljšanju razmer v naselju, o sporih v naselju, o njihovem reševanju itd. Predstavniki občine nenehno spodbujajo Rome, naj se zaposlijo in poudarjajo velik pomen pridobitve izobrazbe vsaj v smeri dokončanja osnovne šole in nadaljnjega šolanja v poklicnem izobraževanju. Občina spodbuja tudi ohranjanje in razvoj romskega jezika, običajev in kulture, vendar pa ugotavlja, da v obeh naseljih med mladimi ni ne volje ne interesa, da bi se, tako kot njihovi predhodniki, zanimali vsaj za romsko glasbeno kulturo. V prostorih OŠ Beltinci je občina skupaj s šolo uredila prostore in zagotovila ustrezen kader, kjer se v prostorih za učenje izvaja učna pomoč in se lahko opravljajo domače naloge. Pred lokalnimi volitvami, ki so potekale novembra 2022, so se zaposleni v občinski upravi angažirali pri volilnih opravilih za izvolitev romskega svetnika (predlaganje kandidata s strani romske populacije, predlaganje novih volilnih upravičencev v volilni imenik) in po volitvah predstavnikov romske populacije v komisijo za romska vprašanja.

Za potrebe izvajanja ukrepov za romsko skupnost je bilo iz proračuna občine v letu 2022 porabljenih 60.173,26 evra, in sicer za:

* sofinanciranje javnih del 31.247,02 evra (za javne delavce na programu urejanja romskega naselja),
* vodarino in kanalščino ter električno energijo 1.988,05 evra,
* odvoz smeti in odpadkov 7.999,66 evra (kosovni in ostali odpadki, ki jih prebivalci prinesejo v naselje),
* komunalno opremljenost (sanacija zabojnikov, popravila stanovanjskih objektov) 18.938,53 evra,
* izplačilo enkratne socialne pomoči prebivalcem obeh romskih naselij v skupnem znesku 13.537,04 evra.

## **1.2 Občina Cankova**

Občinaje poročala, da sicer nima sprejetega akcijskega načrta, želi pa sodelovati z UN v okviru projekta Nacionalna platforma za Rome. Občina aktivno sodeluje s pripadniki romske skupnosti pri kakršnih koli težavah, načrtuje pa pripravo novega podrobnega področnega programa za obdobje 2023–2025.

Občina v letu 2022 ni izvedla nobenih večjih aktivnosti, ki se nanašajo na romsko skupnost, razen tega, da je omogočila v romskem naselju Krašči vsem gospodinjstvom priklop na električno energijo, sprejela OPN, ki vključuje vsa romska naselja v občini, v letu 2022 pa je pristopila k izvedbi postopka priprave OPPN in k ureditvi legalizacije zemljišč, saj je največja težava v naselju Krašči s prostorskim urejanjem. Posamezni objekti so namreč zgrajeni nelegalno in v nekaterih primerih tudi na zemljiščih, ki niso v lasti graditelja, kar pa zaradi zagotavljanja finančnih sredstev za odpravo nastale situacije to predstavlja občini velik izziv. V občini ni zaznati posebnih problemov na področju vzgoje in izobraževanja. Občina skrbi za spodbujanje zaposlovanja pripadnikov romske skupnosti, in sicer tako, da jih vključuje v program javnih del za komunalno urejanje prostora. Občina si prizadeva tudi za spodbujanje ohranjanja in razvoja romskega jezika ter kulturne, informativne in založniške dejavnosti romske skupnosti.

Občina ima na podlagi zakonskih določil imenovan odbor za spremljanje položaja romske skupnosti, ki šteje 6 članov. Ta se je sestajal po potrebi, in sicer sta bili v letu 2022 izvedeni dve seji. Obravnavano je bilo aktivno sodelovanje tako na športnem, kulturnem, državnem in ostalih področjih, ki so se neposredno vezala na romsko populacijo. Pri skupnih sestankih težav ni bilo in je odbor deloval usklajeno, dobro je sodeloval tudi z občinsko upravo in županom. Občina neformalno sodeluje tudi s posameznimi predstavniki romske skupnosti iz drugih občin (npr. MOMS) ob prijavi posameznih projektov, zato je pristopila k pripravi Dogovora za razvoj regije na način, da je vključila projekte, ki zadevajo pripadnike romske skupnosti oziroma izboljšujejo njihov življenjski standard.

Občina je dodatna sredstva, ki jih je prejela na podlagi ZFO-1 namenila za pripravo gradiva za OPPN, ki je v pripravi in za legalizacijo zemljišč v romskem naselju Krašči. V omenjenem naselju je občina financirala:

* rekonstrukcijo čistilne naprave v višini 6.700 evrov;
* dovoz gramoza za ureditev dovoza stranske ceste v višini 960 evrov;
* izvedbo čistilne akcije v tem naselju in pri tem je občina zagotovila zabojnike za odvoz smeti ter v ta namen zagotovila sredstva v višini 2.400 evrov;
* dovoz gramoza za potrebe v naselju Cankova, za kar je občina zagotovila sredstva v višini 1.800 evrov;
* dovoz gramoza na dovozni poti do objekta v Gornjih Črncih, za kar je občina zagotovila 1.470 evrov;
* občina je nudila tudi lastni prevoz za dostavo pomoči starejšim občanom in občankam romske populacije v celotni občini, kar je bil strošek 1.100 evrov.

## **1.3 Občina Črenšovci**

Občina še vedno nisprejela podrobnega področnega programa in ukrepov skladno z drugim odstavkom 6. člena ZRomS-1 in je v zvezi s tem sporočila, da problematiko glede prostorskega urejanja romskih naselij in ostale zadeve rešuje sproti. Občina je za leto 2022 poročala, da je finančna sredstva za romsko skupnost namenila za zagotavljanje potreb v zaselkih Kamenci in Trnje, in sicer:

* dodatni odvozi zabojnikov z gospodinjskimi in kosovnimi odpadki iz naselij,
* deratizacija in dezinsekcija stanovanjskih objektov,
* gradbena dela za ureditev športnega igrišča v zaselku Kamenci ter ureditev ceste do igrišča,
* urejanje okolice (košnja, posek in čiščenje zarasti),
* organiziranje srečanja romskih žena ob dnevu žena in obdaritev otrok v decembru (miklavževanje),
* sofinanciranje programa javnih dela za dva zaposlena Roma v programu: Ureditev romskih naselij,
* sanacija napak in poškodb na gospodarski javni infrastrukturi (kanalizacija, vodovod, ceste in javna razsvetljava),
* vzdrževanje javnih objektov v romskih zaselkih za medgeneracijski center in večnamensko stavbo (električna energija, odvoz smeti, kurjava, čiščenje itd.).

Občina je poročala, da je bilo za navedene namene iz proračuna občine v letu 2022 porabljenih okvirno 110.000 evrov. Višina prejetih dodatnih sredstev v proračun občine za potrebe sofinanciranja obveznosti občin z evidentiranimi romskimi naselji na podlagi 20.a člena ZFO-1 pa je v letu 2022 znašala 88.084 evrov.

## **1.4 Občina Črnomelj**

Občina je poročala, da je Občinski svet Občine Črnomelj dne 29. septembra 2022 sprejel Program ukrepov za Rome v Občini Črnomelj za obdobje 2022–2026.

Na področju urejanja prostorske problematike romskih naselij in izboljšanja bivalnih razmer pripadnikov romske skupnosti je občina poročala, da na njenem območju po ocenah prebiva 849 Romov (kar predstavlja 5,9 % prebivalcev občine), in sicer v naseljih Lokve, Kanižarica, Drenovec, Čudno selo in v samem mestu Črnomelj ter okoliških vaseh. Naselja, kjer strnjeno živijo Romi (Lokve, Kanižarica, Drenovec in Čudno selo), so opredeljena z OPN. Vsa navedena naselja imajo dostop do električnega omrežja, vodovodnega omrežja in odvoza odpadkov. Del naselja Kanižarica (Jama) ima urejeno kanalizacijsko omrežje.

Občina je pristopila k spremembam in dopolnitvam Odloka o občinskem podrobnem prostorskem načrtu TRIS Kanižarica[[2]](#footnote-2). V preteklosti je bil sprejeti OPPN TRIS Kanižarica, ki vključuje tudi del naselja Kanižarica (ob cesti Črnomelj–Vinica). V odloku je del naselja opredeljen kot gospodarsko območje. Zaradi navedenega imajo tam živeči Romi težave pri legalizaciji stanovanjskih objektov. S spremembami in dopolnitvami odloka bo vzpostavljena podlaga, da se v novem postopku sprememb in dopolnitev OPN Občine Črnomelj del naselja izloči iz OPPN TRIS Kanižarica in dopusti sprememba namenske rabe v ustrezno namensko rabo (tj. SSs – stanovanjske površine ali SKs – površine podzemeljskega naselja). S postopkom sprememb in dopolnitev OPN Občine Črnomelj se bo začelo v letu 2023. Prav tako bo s spremembami in dopolnitvami OPN Občine Črnomelj urejena sprememba namembnosti v drugem delu naselja Kanižarica (tj. Jama). S spremembami bodo tako ustvarjeni pogoji, ki bodo omogočali na predmetnih območjih gradnjo novih in legalizacijo obstoječih nelegalnih oz. neskladnih stanovanjskih stavb s pripadajočimi pomožnimi objekti.

Oddelek za splošne in pravne zadeve znotraj občinske uprave pokriva področje premoženjskopravnih zadev, ki se tičejo tudi Romov. Romom se nudi strokovna pomoč v času uradnih ur, pa tudi izven tega časa, na samem terenu, po telefonu in tudi po e-pošti. Občina opaža, da Romi pridejo po različne nasvete, ki sploh niso v pristojnosti občine. V teh primerih jih poskuša usmeriti na pristojne organe. Na omenjenem oddelku so v letu 2022 izdali nekaj soglasij k prijavi stalnega prebivališča v naseljih Lokve in Kanižarica–Jama. Gre za primere, kjer je občina lastnica zemljišča, na katerem se nahaja stanovanjski objekt, tam živeče osebe pa nimajo urejenega statusa bivanja.

V letu 2022 so bile sklenjene prodajne pogodbe s tremi Romi, in sicer v naseljih Kanižarica–Jama in Lokve. Kupnina se odplačuje po obrokih. Izvedenih je bilo nekaj geodetskih odmer. Na Lokvah je občina naročila in krila stroške geodetske odmere in vpisa stavbe v kataster stavb ter poskrbela za pridobitev hišne številke stavbe. Lastnik stavbe je po večletnih dogovarjanjih z občino sklenil kupoprodajno pogodbo za navedeno občinsko zemljišče (obročno odplačevanje). Tako so se rešila večletna prizadevanja za ureditev bivanjskih pogojev ene družine. Sicer si večina Romov sama krije stroške geodetske odmere.

V naselju Kanižarica–Jama je občina s štirimi lastniki nepremičnin, zaradi razrešitve preteklih nesoglasij prebivalcev tega naselja glede lastništva nepremičnin in poteka kategorizirane javne poti, sklenila sporazum o ureditvi lastninskih in premoženjskopravnih razmerij. Konec leta 2022 je bil izveden postopek geodetske odmere. Stroške postopka so krili podpisniki sporazuma. V letu 2023 občina načrtuje sklenitev ustreznih pravnih poslov med podpisniki sporazuma.

Na oddelku opažajo, da Romi večinoma redno plačujejo obroke kupnine, saj se kupnina nakazuje na račun občine, preko pristojnega CSD. Kupcem, ki sami plačujejo kupnino na obroke, pa redno pošiljajo opomine.

V letu 2022 je občina objavila Javni razpis za dodelitev neprofitnih stanovanj v najem. Na razpis se je prijavilo osem Romov. Do zdaj sta bili dvema Romoma dodeljeni neprofitni stanovanji. Glede na razpoložljivost stanovanj občina ocenjuje, da bosta v letu 2023 še dva Roma pridobila neprofitno stanovanje. Romi redno plačujejo stroške, večina jih prejema subvencijo plačila najemnine. Upravnik občinskih stanovanj izvaja redne kontrole. Trenutno je v občinskih stanovanjih 14 romskih družin, kar predstavlja 20 % vseh občinskih neprofitnih stanovanj. Občina opaža, da so stanovanja, v katerih prebivajo Romi, slabo vzdrževana oziroma jih stanovalci uničujejo. Stanovanja so zanemarjena, se ne čistijo, jih ne belijo, kopičijo se odvečne stvari, tudi odpadki. Občina opaža, da Romi ne razumejo ali pa nočejo razumeti, da je treba stanovanje redno čistiti in vzdrževati. Občina sicer redno izvaja obnove oziroma prenove svojih stanovanj. Imajo primer, ko je bila kopalnica po dveh letih prenove popolnoma uničena, nikoli očiščena, s strani stanovalcev pa so prihajale nenehne zahteve po ponovni prenovi kopalnice. Občina opaža, da bi veliko število Romov želelo živeti v občinskih neprofitnih stanovanjih. Zato večkrat obiščejo delavce občinske uprave in ne razumejo, da se stanovanja dodeljujejo po nekih pravilih in postopku ter pričakujejo, da ker so Romi in ker imajo otroke, jim stanovanje občina mora dodeliti. Izsiljujejo občino z objavami v medijih, prijavami Varuhu človekovih pravic itd.

Občina za izboljšanje bivanjskih razmer Romov dodeljuje sredstva občinske denarne socialne pomoči. Na podlagi sprejetega pravilnika se dodeljuje pomoč v obliki denarja in v obliki izdanih naročilnic. Denarna pomoč je namenjena plačilu nujnih stroškov in izdatkov za življenje in za premostitev trenutne materialne ogroženosti. Višina denarne pomoči znaša največ 200 evrov za posameznika in 500 evrov za družino. Denarno pomoč lahko prejmejo upravičenci enkrat v koledarskem letu. Denarna pomoč se dodeli kot ena denarna pomoč za vso družino in se praviloma izplačuje vlagatelju. V letu 2022 je bilo oddanih 92 vlog za prejem pomoči. Pozitivno je bilo rešenih 39 vlog, od tega je bilo 31 vlog Romov, torej 79,49 %. Tako je bilo izplačanih več kot 10.500 evrov sredstev za namene socialne pomoči. Poročil o namenski rabi sredstev ni zagotovila več kot polovica Romov, kar pomeni, da ti Romi v letu 2023 ne bodo upravičeni do prejema sredstev iz tega naslova. Občina opaža, da se je izrazito povišal obisk Romov, ki želijo pridobiti denarno socialno pomoč občine. Menijo, da je to njihova pravica. V letu 2023 občina namerava prevetriti pravilnik, saj ni bil cilj pravilnika dodeljevanje »dodatne« socialne pomoči.

Za namen izboljšanja življenjskih razmer je občina v letu 2022 sofinancirala tudi zaposlitev strokovnega delavca za reševanje romske tematike na CSD Dolenjska in Bela krajina, enota Črnomelj, v višini 87,5 %, kar je v letu 2022 znašalo 30.413,80 evra. S tem je občina želela prispevati k okrepitvi dela z Romi v samih romskih naseljih. Občina meni, da bi država morala nujno kadrovsko okrepiti CSD z novimi zaposlitvami izključno za delo z Romi na samem terenu.

Občina v romskih naseljih skrbi tudi za izboljšanje bivalnih razmer pripadnikov romske skupnosti z odlovom zapuščenih psov in mačk. V letu 2022 je bilo v romskih naseljih oziroma ob njih odlovljenih 21 psov. Za njihovo oskrbo je občina namenila pribl. 8.000 evrov. Težave, s katerimi se občina srečuje na tem področju, so predvsem glede lastništva živali. Ko se v romskih naseljih preverja lastništvo psov, ti najprej niso od nikogar, ko pa se psa želi odloviti, se pojavi lastnik živali. Težava je tudi v tem, da Romi svojim otrokom kupijo oziroma pridobijo mladiče psov, ki so zanje »igrača«, kasneje, ko psi zrastejo, pa zanje nihče več ne skrbi. Že nekaj časa tudi opažajo, da so velik problem psi brez lastnika in nadzora, ki se začnejo združevati v trope, ti pa potem postajajo vse bolj nevarni za prebivalce. Ti tropi predstavljajo dodaten problem in posledično nevarnost za prebivalce samega mesta Črnomelj, saj vse pogosteje zaidejo tudi v mesto ter v bližnja blokovska in stanovanjska naselja. Pooblaščeno zavetišče, ki poskuša odloviti prostoživeče pse, se srečuje z vandalizmom nad pastmi. Veliko število zapuščenih psov predstavlja, poleg finančnih obremenitev za občino, tudi težavo za zavetišča, s katerimi imajo občine sklenjene pogodbe. Občina krije oskrbo živali prvih 30 dni v zavetišču, vsi nadaljnji dnevi oskrbe, dokler zavetišče ne najde skrbnika, pa so breme zavetišča (ker po trenutni zakonodaji evtanazija v zavetiščih ni dovoljena), ki so trenutno polna in jim s tem nastajajo visoki stroški.

7. marca 2023 je bil izveden skupni nadzor s policijo, veterinarsko inšpekcijo, medobčinsko inšpekcijo in zavetiščem za živali, in sicer v naselju Lokve. Ugotovljene so bile kršitve Uredbe o odpadkih, kršitve Uredbe o odvajanju in čiščenju komunalne odpadne vode in kršitev Zakona o zaščiti živali. Občina meni, da bi tovrstnih nadzorov moralo biti še več.

Na področju vzgoje in izobraževanja, dviga izobrazbene ravni pripadnikov romske skupnosti in štipendijske politike je občina poročala, da je bilo v Vrtec Otona Župančiča Črnomelj na dan 31. december 2022 vključenih 6 romskih otrok. Otroci so vključeni v oddelke drugega starostnega obdobja. V začetku šolskega leta je bilo izkazanih več potreb po vpisu romskih otrok v vrtec, vendar ob sprejemu v vrtec starši niso podpisali pogodbe o medsebojnem sodelovanju med vrtcem in starši, ki je pogoj za vključitev otroka v vrtec. Vrtec se še vedno srečuje s težavami, da so otroci vpisani in obiskujejo vrtec v prvem mesecu, nato pa se obiski prenehajo. V vrtcu opažajo, da starši pogosto menjajo naslove prebivališča, tako da imajo težave pri izpisu in s plačili oskrbnin, kjer sodelujejo s CSD.

Od decembra 2021 do maja 2022 je vrtec izvajal krajši program za otroke v starosti 5–6 let. Vključenih je bilo 8 romskih otrok. Kot pozitivno izkušnjo so izpostavili sodelovanje s CSD, saj so v sodelovanju s centrom uspeli vključiti romske otroke. Pomembno vlogo je imel CSD, ker je poznal družine in so se otroci lažje vključili v program. Romske družine ne spremljajo razpisov za vpis v krajši program, zato je bila ključna povezava s CSD. Poleg tega je pri vpisu romskih otrok sodeloval tudi ZD Črnomelj, ki je izdajal zdravniška potrdila. Že pretekle izkušnje so pokazale, da se zadeva ustavi, ko je treba pred vstopom v vrtec predložiti zdravniško spričevalo. Starši so podali soglasje, da lahko sam vrtec pridobi potrdilo in da otroci ne obiščejo zdravnika. Sicer pa se v vrtcu srečujejo s kadrovskimi težavami. Težavo je predstavljala menjava strokovnega kadra znotraj oddelka. Program je usmerjen tako, da ga izvajajo vzgojitelji znotraj vrtca, vendar je treba zadostiti številu predvidenih ur, ki jih je treba opraviti, in izvesti plačilo vzgojiteljice preko podjemne pogodbe (največ so lahko opravile 20 ur na mesec). Zaradi tega je vrtec moral vključiti 3 strokovne delavke, ki so se izmenjevale, kar je predstavljalo težavo za starše in otroke. V vrtcu menijo, da bi bilo treba vključiti stalno osebo, saj so starši otrok občutljivi in nezaupljivi na menjavo vzgojiteljic in potrebujejo dlje časa za vzpostavitev zaupanja. Posledica nezaupanje je bil tudi upad obiska otrok.

V januarju 2022 se je v Črnomlju začel izvajati projekt »Večnamenski romski center Črnomelj«, ki ga izvaja Center šolskih in obšolskih dejavnosti (CŠOD). CŠOD izvaja vzgojno-izobraževalne dejavnosti za romske otroke in starše v okviru nacionalnega projekta »Večnamenski romski centri kot inovativna učna okolja«. Temeljni namen projekta je krepitev kompetenc, veščin in znanj romskih otrok preko izboljšanja njihove vključenosti in uspešnosti v vzgojno-izobraževalnem sistemu, ob hkratnem vključevanju in usposabljanju strokovnih delavcev s področja vzgoje in izobraževanja. V VNRC Črnomelj so bili v letu 2022 vključeni tako šolski kot predšolski otroci, pri čemer je aktivnosti centra obiskovalo 25 otrok. Občina je pristopila k sofinanciranju projekta v višini 7.320 evrov.

Javni občinski zavod »Zavod za izobraževanje in kulturo«, ki deluje kot ljudska univerza oziroma institucija na področju izobraževanja odraslih, izvaja program »Osnovna šola za odrasle«, kjer je v tem šolskem letu vključenih 32 romskih udeležencev, kar predstavlja 96 % vključenih. Prav tako zavod izvaja program »Središče za samostojno učenje (SSU)«, ki je namenjen pomoči udeležencem pri načrtovanju kariere in osebne poti, učenju in vpisu v nadaljnje izobraževanje. Iz območja občine Črnomelj je bilo v letu 2022 v SSU vključenih 14 % Romov.

Romom so bila dodeljena občinska sredstva tudi za kritje stroškov pogreba pokojnih, denarna pomoč ob rojstvu otroka (12,04 % Romov oziroma 1.300 evrov) in plačilo šolskih prevozov.

Na področju spodbujanja zaposlovanja, poklicnega izobraževanja in usposabljanja pripadnikov romske skupnosti je občina poročala, da je preko sofinanciranja različnih projektov poskušala prispevati k višjemu zaposlovanju Romov. Številke niso spodbudne, saj je po neformalno pridobljenih podatkih s strani ZRSZ, v občini Črnomelj brezposelnih 201 Romov, to je 35 % brezposelnih. Gre za dolgotrajno brezposelne Rome, praktično nezaposljive. V letu 2022 je bilo iz evidenc ZRSZ črtanih 15 Romov.

V letu 2022 je občina sofinancirala javna dela, in sicer:

* javna dela CSD Dolenjska in Bela krajina, enota Črnomelj za program »Pomoč Romom pri socializaciji« v višini 7.061,50 evra. Javna dela sta izvajali 2 osebi;
* javna dela JP Komunala Črnomelj za program »Urejanje in vzdrževanje javnih površin ter občinskih cest« v višini 20.000 evrov. Od 6 udeležencev je bilo 5 Romov.

JP Komunala Črnomelj v dogovoru z Upravo RS za probacijo izvaja program »Dela v splošno korist«, kjer sta bila v letu 2022 vključena 2 Roma, od tega 1 oseba zaradi neopravičenih izostankov ni opravila dela.

Prav tako je občina kot ustanoviteljica javnega zavoda »ZIK Črnomelj«, dolžna zagotoviti primerne prostore in finančna sredstva za izvajanje številnih programov, ki spodbujajo zaposlovanje in v katere se vključujejo Romi. Romi so vključeni v programe:

* ZAPROM – Spoštovanje raznolikosti kot temelj za integracijo Romov z zaposlovanjem – primer Slovenije in Srbije; cilj programa je boj proti diskriminaciji Romov s poudarkom na trgu dela in s tem prispevek k vključevanju Romov v najširšo družbo v Sloveniji in Srbiji. V program je bilo vključenih 12 Romov. Občina Črnomelj je sodelovala na delavnici, izvedeni v okviru programa, z naslovom »Zaposljivost Romov«;
* Program socialne aktivacije za romske ženske »Aktiviraj se v Novem mestu in Črnomlju«; projekt socialne aktivacije s svojimi ukrepi in aktivnostmi na celovit način prispeva k reševanju problemov socialne izključenosti in tveganja revščine ter izboljša zaposljivost udeležencev. V letu 2022 je bilo vključenih 30 udeleženk;
* Svetovalna dejavnost (ISIO); v okviru te dejavnosti se odraslim nudi strokovna pomoč pri iskanju zaposlitve, pisanju življenjepisa in ponudbe za delo ter pripravi na zaposlitveni razgovor. Poudarek je na svetovanju ranljivim ciljnim skupinam, zlati Romom;
* Računalniška pismenost za odrasle; pripadnike romske skupnosti v navedeni program napoti ZRSZ v okviru programa APZ. V letu 2022 je bilo v program vključenih 9 Romov. Mlajši Romi so motivirani za vključitev v program, saj pridobijo podlago za pripravo na opravljanje izpita iz CPP;
* Posebni program za etnično skupino Romov; osnovno opismenjevanje; program je namenjen udeležencem z nedokončano ali dokončano osnovno šolo, ki so trajno brezposelni. V letu 2022 je bilo udeleženih 15 Romov.

Na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti je občina poročala, da je v letu 2022 ponovno objavila javna razpisa s področja kulture in s področja pokroviteljstva župana, kamor bi se lahko s svojimi programi, projekti, dogodki prijavila romska društva, zveze in društva, ki delujejo na področju romske tematike, vendar kljub javnim objavam prijav ni bilo. Po podatkih, s katerimi občina razpolaga na območju občine delujejo Zveza romske skupnosti v Sloveniji – Bele krajine, Dolenjske, Romsko društvo Marjetica in Zveza za razvoj romske skupnosti, ki pa niso izkazali interesa za sodelovanje. V letu 2023 bo občina poskušala okrepiti sodelovanje z društvi. Na tem področju v letu 2022 sicer ni bilo izvedenih ukrepov.

Občina je v letu 2022 pridobila dodatna sredstva za potrebe sofinanciranja obveznosti občin z romskimi naselji, in sicer v višini 175.507 evrov. Sredstva so bila porabljena za:

* ureditev javne razsvetljave do romskega naselja Kanižarica – Jama v višini 43.053,34 evra,
* ureditev javne razsvetljave na Drenovcu – nad državno cesto v višini 12.867,84 evra,
* za obnovo javne poti JP 556497 na Lokvah v višini 31.705,76 evra.

Ostali del sredstev je bil namenjen za izvajanje nalog oziroma ukrepov, navedenih v poročilu in v Programu ukrepov za Rome v Občini Črnomelj za obdobje 2022–2026.

## **1.5 Občina Dobrovnik**

Občina je poročala, da še nima sprejetega posebnega podrobnega področnega programa, izvaja pa različne ukrepe za večjo vključenost pripadnikov romske skupnosti. Za leto 2023 načrtujejo pripravo akcijskega načrta za razvoj romske skupnosti za obdobje 2023–2030, ki bo vključeval pregled aktualnega stanja v občini, cilje in smernice za prihodnji razvoj, finančni načrt, področne programe in predloge projektov.

V okviru ožje skupine multidisciplinarnega tima, ki se je vzpostavil na podlagi sodelovanja z UN v okviru projekta Nacionalna platforma za Rome, z namenom spremljanja romskih družin, medsebojnega obveščanja in pravočasnega celovitega ukrepanja v primerih ovir, ki bi lahko preprečevale ali upočasnjevale opolnomočenje romskih otrok za samostojno, odgovorno in zdravo življenje ter prispevek k skupnosti, je tudi v letu 2022 potekalo obveščanje med deležniki. Spremljalo se je stanje romskih otrok, s poudarkom na tistih, ki so v rejništvu, pri čemer niso bile zaznane težave, zaradi katerih bi bila potrebna dodatna obravnava s strani pristojnih institucij.

Občina je v letu 2022 v proračunu zagotovila sredstva za izvedbo različnih ukrepov oziroma aktivnosti, namenjenih romski skupnosti. V občini se je v obeh romskih naseljih v letu 2022 izvajalo investicijsko in redno vzdrževanje prometne, energetske in komunalne infrastrukture ter druge javne infrastrukture, kot so zelene in javne površine. Občina je nadaljevala z aktivnostmi za zagotovitev prometne varnosti prebivalcev obeh romskih zaselkov. Za izvajanje navedenega je občina v proračunskem letu 2022 porabila pribl. 35.000 evrov. Poleg tega je občina tudi v letu 2022 v proračunu, pod posebno proračunsko postavko 1804001 – Podpora romski skupnosti, zagotovila sredstva za izboljšanje bivalnih razmer pripadnikov romske skupnosti, in sicer v znesku 1.500 evrov. Realizacija sredstev za izvajanje socialno-humanitarnega programa za pomoči romski skupnosti pa je v letu 2022 znašala 945,37 evra.

V okviru občinskega sveta kot stalno delovno telo deluje petčlanska Komisija za romska vprašanja, strokovna in administrativna dela pa izvaja občinska uprava. V letu 2022 je Komisija za romska vprašanja izvedla eno sejo. Na seji je komisija obravnavala načine sofinanciranja socialno-humanitarnih programov v občini.

## **1.6 Občina Grosuplje**

Občina je poročala, da še ni sprejela podrobnega področnega programa, vendar pa je ukrepe, ki se nanašajo na romsko skupnost, opredelila v svojih strateških dokumentih. Občina je v preteklosti uresničevala ukrepe za izboljšanje položaja romske skupnosti na podlagi Strategije razvoja socialnega varstva v Občini Grosuplje 2011–2015, ki je bil v tistem obdobju strateški dokument socialne politike v občini. Nadaljevanje teh ukrepov je bilo povzeto v ključnem strateškem dokumentu občine Dolgoročni občinski strateški načrt 2015–2020. Trenutno je v pripravi strateški načrt za novo petletno obdobje. Občina ukrepe, opredeljene v obeh strateških dokumentih, sistemsko nadgrajuje in uresničuje.

Uresničevanje ukrepov za izboljšanje položaja romske skupnosti se osredotoča na izboljšanje infrastrukturnih razmer v romskih naseljih in na dva osnovna programa, namenjena izključno romski populaciji:

* izobraževanje odraslih pripadnikov romske skupnosti,
* preprečevanje in preseganje socialne izključenosti Romov v Občini Grosuplje.

Aktivna politika zaposlovanja in kulturni projekti se sofinancirajo v okviru javnih razpisov.

Na področju izboljšanja infrastrukturnih razmer v romskih naseljih je občina poročala, da so na območju občine štiri romska naselja (»Smrekec l«, »Smrekec Il«, »Oaza« in »Pri Nikotu«). Naselja se ne širijo več, se pa ureja infrastruktura v naseljih. Občina je za te namene pridobila tudi sredstva na razpisu ministrstva, pristojnega za regionalni razvoj. V letu 2022 je bila infrastruktura v romskih naseljih, ki je bila zgrajena v preteklih letih, redno vzdrževana.

Občina je v letu 2022 v obsegu glede na veljavni in sprejeti proračun nudila romskemu prebivalstvu različne oblike pomoči, in sicer:

* enkratna socialna pomoč v obliki denarja, plačila položnic ali nakupa življenjskih potrebščin,
* subvencionirana kosila v šoli,
* subvencioniranje šolskih potrebščin itd.

Romom se, tako kot ostalim občanom, ki to potrebujejo, namenjajo sredstva za kritje stroškov pogreba pokojnih, denarno darilo ob rojstvu novorojenca, otroci so vključeni v šolski prevoz, ki se izvaja s kombiniranimi vozili (postajališča so v vseh romskih naseljih) itd.

Občina tudi podpira, razvija in nadgrajuje različne programe, namenjene romski skupnosti. Kulturni, mladinski in socialni projekti se financirajo preko sistema javnih razpisov. Občina Grosuplje je podprla in sofinancirala tudi zaposlitev preko javnih del na zadnjem razpisu ZRSZ, namenjeno izključno aktivnostim, povezanim z romsko skupnostjo.

V največjem izmed štirih romskih naselij, v Smrekcu, je občina že v letu 2006 postavila mobilni objekt, v katerem se odvijajo različni preventivni programi. Občina je objekt postavila z namenom, da bi romskim otrokom omogočila pridobitev potrebnih veščin in znanj, ki jih potrebujejo za učinkovitejše vključevanje v redne oblike šolanja, napredovanje v šoli in posledično za hitrejši vstop na trg dela in večjo socializacijo. Aktivnosti so namenjene šoloobveznim in predšolskim otrokom in se primarno osredotočajo na nudenje učne pomoči v sodelovanju z OŠ Louisa Adamiča Grosuplje, WZ Kekec Grosuplje in Mestno knjižnico Grosuplje. Projekt se je nadgrajeval in kontinuirano potekal v letih od 2015 do 2022. Ker je bil mobilni objekt v preteklem obdobju večkrat poškodovan (vlomi, kraje, razbita okna in vrata), občina skrbi za nujna popravila in vzdrževanje. V letu 2022 je bil objekt temeljito obnovljen.

Konec leta 2014 je v objektu zaživel nov projekt — integracija romskih predšolskih otrok v javni vrtec, ki ga izvajajo vzgojiteljice javnega zavoda. Nadaljeval in nadgrajeval se je v obdobju od leta 2015 do leta 2022. Občina Grosuplje preko javnih razpisov financira preventivne programe, namenjene Romom, pa tudi preko CSD, enota Grosuplje, ki izvaja in koordinira posamezne programe (Jutro nove misli, Tikno them). Programi so namenjeni predvsem romskim otrokom in mladini. Izvajani so bili tudi v letu 2022.

Občina je poročala, da je za izvajanje ukrepov in aktivnosti, povezanih z urejanjem položaja pripadnikov romske skupnosti v občini, namenila sredstva v okvirni višini 22.200 evrov. Občina je na podlagi 20.a člena ZFO-1 v letu 2022 prejela nakazilo sredstev v višini 223.802 evrov, ki jih je vključila v financiranje investicijskih projektov, namenjenih tudi romski skupnosti.

## **1.7 Občina Kočevje**

Občina je poročala, da še vedno ni sprejela podrobnega področnega programa, saj zgolj z usmeritvami, prejetimi s strani države, ki predvidevajo povečini samo mehke vsebine, težko izboljšuje situacijo na terenu in položaj romske skupnosti. To pa ne pomeni, da še naprej ne izvaja različnih ukrepov za večjo vključenost pripadnikov romske skupnosti predvsem na štirih področjih, in sicer na področju urejanja bivanjskih razmer v romskih naseljih, vzgoje in izobraževanja, zaposlovanja in preprečevanja kaznivih dejanj. Še več, Komisija za spremljanje položaja romske skupnosti, kot posvetovalno telo pri Občinskem svetu Občine Kočevje zaseda in deluje normalno. Žal se sej tako komisije kot občinskega sveta tudi v tem mandatu izvoljeni predstavnik romske skupnosti ne udeležuje, kar otežuje uspešnost dela na področju izzivov kvalitetnega sobivanja med romskim in ne romskim prebivalstvom v lokalni skupnosti. V letu 2023 so na občini ustanovili tudi novo delovno skupino s področja romske problematike, v katero so vključeni tako vzgojno izobraževalni zavodi, vrtci in šole, kot zavod za zaposlovanje, zdravstveni dom, ljudska univerza, policija itd.

Občina poudarja, da je zatečeno stanje na področju romske skupnosti v Kočevju izredno zahtevno. Po grobih ocenah, saj konkretni statistični podatki ne obstajajo, živi na območju občine med 800 in 1000 pripadnikov romske skupnosti. Občina ocenjuje, čeprav tudi zaposlitvene statistike ne more voditi na podlagi etnične pripadnosti, da je med 90 in 95 % pripadnikov romske skupnosti nezaposlenih. Občina se skupaj z ostalimi pristojnimi institucijami sooča z izrazitim pomanjkanjem motivacije med pripadniki romske skupnosti pri iskanju zaposlitve in izboljšanju bivanjskih in življenjskih pogojev. Še vedno so velik problem pogoste kriminalne dejavnosti in vandalizem. Veliko število Romov je v priporu, na prestajanju zaporne kazni ali pa proti njim tečejo sodni postopki. Predvsem kot problematično in v celoti javnosti na očeh še vedno izstopa nelegalna predelava in razgradnja avtomobilov in preprodaja avtomobilskih delov ter odprto kurjenje (sežiganje) škodljivih materialov z namenom pridobivanja surovin za prodajo. V letu 2022 je občina v sodelovanju s Komunalo Kočevje v projektu LEADER dostavljala zabojnike za odvoz avtomobilske plastike. Sežiganje plastike se je s tem projektom zelo zmanjšalo, vendar pa še vedno negativno vpliva na kakovost življenja v lokalni skupnosti.

Občina se trudi izboljševati življenjske pogoje romske populacije, vendar ob predpostavki, da tudi sami v določenem deležu finančno sodelujejo pri določenih ukrepih.

V minulem letu je občina namenila 3.500 evrov za izvajanje krajšega programa za predšolske otroke, namenjenega otrokom iz kočevskih romskih naselij. Sredstva so bila med drugim namenjena ozaveščanju romskih družin o nujnosti vključevanja otrok v organizirano varstvo v vrtcu. Ravno tako je bilo v luči evropskega programa za ranljivejše skupine na področju predšolske vzgoje v vrtec ponovno vpisano večje število romskih otrok, ki vrtec tudi redno obiskujejo. To je bilo doseženo s skupnim evropskim programom in pa z dodatnim sofinanciranjem programa s strani občine ter izrazito požrtvovalnostjo vzgojiteljev, ki so sodelovali pri projektu in veliko delovali tudi v samih naseljih. Na tem področju se občina oziroma pristojne institucije priporočajo za nadaljnjo podporo, saj se je program izkazal za zelo učinkovitega, s tem pa dokazano romski otroci v šolo vstopajo bolj pripravljeni in se tudi veliko lažje vključijo v pedagoški proces.

Občina se redno usklajuje in izmenjuje informacije tudi z ravnatelji osnovnih šol. Vsakršne neopravičene odsotnosti od pouka so takoj prijavljene na pristojni CSD in na Inšpektorat RS za šolstvo, s čimer se vztraja na izhodišču, da je obiskovanje šole obvezno, saj je to edina pot k boljšemu vključevanju Romov v družbo in sobivanju Romov in ostalega prebivalstva. Občina ima z ravnatelji šol in vrtcev tudi delovne sestanke, na katerih prihaja do izmenjave izkušenj in dobrih praks za nadaljnje delo ter iskanje novih rešitev za še boljšo udeležbo romskih otrok v vzgojno izobraževalnih institucijah.

V romskih naseljih, kjer je bil v letu 2021 na novo zgrajen sistem vodovoda in posodobljen sistem za dobavo električne energije, se to zdaj zgledno vzdržuje.

V občini poteka tesno sodelovanje z Ljudsko univerzo Kočevje, ZRSZ in CSD za izvedbo različnih delavnic, dodatno izobraževanje, promocijo prostočasnih aktivnosti in z namenom dokončanja šolanja. Navkljub izredno šibki motivaciji za udeležbo se s skupnimi močmi število udeležencev v programih povečuje. V občini je bilo v sodelovanju z Ljudsko univerzo Kočevje v izobraževanje vključeno veliko število romskih najstnikov in najstnic, romskih družin in brezposelnih pripadnikov romske skupnosti, Romi z nedokončano osnovno šolo in Romi z nedokončano srednjo šolo.

Občina samostojno financira romskega pomočnika na CSD in skupaj s svojimi javnimi podjetji še koordinatorja za izvajanje funkcionalnih izplačil pri upravičencih z zaznanimi socialnimi stiskami in težavami. Preko javnih del je bil zaposlen tudi romski koordinator, ki je nudil pomoč Romom pri težavah, ki jih je CSD zaznal na terenu, pomagal je tako starejšim Romom kot tudi mladostnikom. Osnovni cilji programa so bili učenje socialnih veščin in komuniciranja, preprečevanje in zmanjševanje socialne izključenosti romskih družin, prepoznavanje težav v partnerskih odnosih v romskih družinah in odnosom moški/ženska, ozaveščanje o učinkovitih vzorcih vedenja itd. Nakopičeni dolgovi so se v zadnjem letu zmanjšali, manj je izvršb, saj se je s sklenjenimi pogodbami o najemu zemljišč v romskih naseljih povečala njihova odgovornost tudi pri plačilni disciplini za komunalo, vodo, elektriko itd. Zaradi boljše plačilne discipline je tudi manj odklopov električne energije in drugih sankcij.

Tudi v letu 2022 je še vedno sklenjenih več kot 300 individualnih dogovorov za reševanje dolžniških težav v obliki funkcionale. Dogovori so bili sklenjeni prostovoljno, s privoljenjem upravičencev, z namenom, da se neposredno iz transferjev pravic iz javnih sredstev poravnavajo bodisi tekoči stroški bodisi terjatve za nazaj. Program se sicer izvaja za vse ranljive skupine prebivalstva in ni omejen izključno na romsko populacijo. Eden izmed rezultatov oziroma učinkov izvajanja programa je preprečitev nastanka novih stisk ter novih dolgov do javnih služb in podjetij med ranljivo populacijo. Zadeva se je v praksi pokazala kot zelo učinkovita rešitev.

Vzpostavljeno je bilo tudi tesno sodelovanje z Upravo za probacijo RS, kjer z intenzivno izmenjavo podatkov o izvajalcih in razpoložljivih mestih za opravljanje družbeno koristnega dela, občina slednje želi narediti čim bolj učinkovito iz vzgojnega vidika in na ta način poskuša zmanjšati povratništvo, ki je vse preveč prisotno. Predstavniki občine se redno udeležujejo sej SRSRS v občinah JV Slovenije, ki imajo romsko problematiko. S komunikacijo na sestankih in izmenjavo dobrih praks in izkušenj želi občina dobre rešitve pri reševanju romske problematike implementirati na celotno območje.

V občini sta vzpostavljena redna komunikacija in sodelovanje vseh pristojnih institucij, s sestanki pa bo nadaljevala tudi posebna delovna skupina, v katero so vključeni predstavniki vseh ključnih institucij, kot so CSD, predstavniki šol in vrtcev, ZRSZ, policija, FURS, predstavniki občin in drugi.

Za potrebe reševanja izzivov na področju romske tematike občina iz občinskega proračuna še naprej namenja sredstva za potrebe urejanja bivanjskih razmer, reševanja okoljevarstvenih vprašanj, kot so čiščenje okolice in odvoz odpadkov, reševanja različnih vprašanj in preprečevanja kaznivih dejanj, (odvetniške storitve), za ostale stroške (deratizacija dezinsekcija), urejanje cest, posek nevarnih dreves, ki so ogrožala alternativne objekte Romov, in ostale nepredvidene stroške.

Občina ocenjuje, da vse izzive naslavlja hitro, odgovorno in z namenom zmanjševanja trenj med romskim in neromskim prebivalstvom v lokalni skupnosti. Napetosti so sicer še vedno prisotne, a jih z ravnanjem nediskriminatornega naslavljanja, torej s spoštovanjem pravil ravnanja in odlokov ter zakonov, ki veljajo za vse v lokalni skupnosti, pomembno zmanjšuje.

## **1.8 MO Krško**

Občina je poročala, da je Občinski svet Občine Krško na seji dne 25. oktobra 2018 sprejel Strategijo reševanja romske problematike v občini Krško za obdobje 2018–2022. Strategijo je pripravila 17-članska, od župana imenovana projektna skupina, ki je bila sestavljena iz predstavnikov vseh institucij, ki se ukvarjajo z romsko problematiko v občini Krško (občinski svet, občinska uprava, predstavniki romske skupnosti, občinska uprava, OŠ Leskovec z vrtcem, CSD Krško, krajevne skupnosti, v katerih živijo pripadniki romske skupnosti (KS Leskovec, KS Veliki Podlog, KS Krško Polje in KS Senuše), PP Krško, ZD Krško, Zavod za zaposlovanje, OE Sevnica, predstavniki romskih društev itd.).

Občina je v letu 2022 izvedla dva javna razpisa za prvo reševanje stanovanjskega problema za pripadnike romske skupnosti v občini. S tema razpisoma se je uredil stanovanjski problem za dve romski družini, saj sta samo ti dve izpolnjevali vse razpisne pogoje. Tudi v letu 2022 je občina financirala izgradnjo treh malih čistilnih naprav v romskem naselju Kerinov Grm. Prav tako je financirala odstranitev črnih odlagališč odpadkov v naselju Kerinov Grm. Izvedla je deratizacijo in odlov psov v naselju Kerinov Grm.

Konec šolskega leta 2020/2021 se je zaključil projekt dvojezičnega vrtca v naselju Kerinov Grm, zato se je občinski svet odločil, da bo občina financirala nadaljnje delovanje tega vrtca, ki ga obiskuje 19 otrok. Prevoz šoloobveznih otrok je v pristojnosti lokalne skupnosti. Organizacija prevozov z rednim pogodbenim izvajalcem prevozov v občini (družba Nomago) ni izvedljiva iz različnih razlogov. Prevoze otrok v Osnovno šolo Leskovec in podružnično osnovno šolo Veliki Podlog izvaja podjetnik iz romskih vrst, kar se je izkazalo kot najboljša rešitev. Tudi v letu 2022 je občina sofinancirala tri javne delavce za področje izobraževanja in socialne vključenosti Romov.

Na področju spodbujanja zaposlovanja, poklicnega izobraževanja in usposabljanja pripadnikov romske skupnosti v letu 2022 ni bilo izvedenih aktivnosti. Prav tako ne na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti. Bile pa so izvedene delavnice za mlajše otroke in delavnice glede medvrstniških odnosov, trening nenasilne komunikacije in vedenja, šola za starše, zdrav življenjski slog, prepoznavanje odvisnosti, medgeneracijske ustvarjalne delavnice, šport in glasba – povezovanje in komunikacija. Vse delavnice je izvajala Ljudska univerza Krško.

Prav tako je Mestna občina Krško sofinancirala prevoze humanitarne pomoči za Rome in nakup novoletnih daril za romske otroke, ki obiskujejo dvojezični vrtec v Kerinovem Grmu.

V programu ukrepov za Rome je tudi Ukrep zagotavljanje kolektivnih pravic romske skupnosti za pokrivanje stroškov delovanja občinskega svetnika – pripadnika romske skupnosti ter konstituiranje in delovanje sveta za sobivanje. Tukaj so zajeti stroški volitev in delovanja romskega svetnika v letu 2022.

Občina je v letu 2022 namenila sredstva za izvajanje ukrepov oziroma aktivnosti v zvezi z urejanjem položaja pripadnikov romske skupnosti za naslednje namene:

* za prvo reševanje stanovanjskega problema za pripadnike romske skupnosti v občini je bilo prek javnega razpisa porabljenih 5.189,50 evra,
* za izgradnjo treh malih čistilnih naprav v romskem naselju Kerinov Grm 23.893,32 evra,
* za odstranitev črnih odlagališč odpadkov v naselju Kerinov Grm 6.915,47 evra,
* za deratizacijo in odlov psov v naselju Kerinov Grm 638,39 evra,
* za financiranje delovanja dvojezičnega vrtca v romskem naselju Kerinov Grm 90.387,05 evra za plače in 6.500 evrov za redno vzdrževanje objekta vrtca,
* za prevoz šoloobveznih otrok 67.243,97 evra,
* za sofinanciranje stroškov dela za tri javne delavce 13.244,82 evra,
* za izobraževanje odraslih Romov prek Ljudske univerze Krško 10.000 evrov,
* za sofinanciranje prevoza humanitarne pomoči za Rome in nakup novoletnih daril za romske otroke 1.311,68 evra,
* za pokrivanje stroškov delovanja občinskega svetnika – pripadnika romske skupnosti ter konstituiranje in delovanje sveta za sobivanje 9.592,30 evra.

V letu 2022 je občina za izvajanje ukrepov in aktivnosti v zvezi z urejanjem položaja pripadnikov romske skupnosti v občini namenila skupno 234.916,50 evra. Občina je v letu 2022 na osnovi 20.a člena ZFO-1, prejela 329.957 evrov. Prav tako je občina sofinancirala redno vzdrževanje OŠ Leskovec pri Krškem in njenega vrtca, ki ju obiskuje večina romskih otrok, vendar se teh sredstev ne da točno opredeliti.

Občinski svet je že sprejel Program ukrepov za leti 2022 in 2023, s katerim se natančno določajo nameni porabe prejetih sredstev po 20.a členu ZFO-1.

## **1.9 Občina Kuzma**

Občina je poročala, da je sprejela področni program in ukrepe za uresničevanje 6. člena ZRomS-1.

Občina ima tri naselja, v katerih živijo Romi, in sicer Kuzma, Gornji Slaveči in Dolič. Najmanjše romsko naselje je v Kuzmi, kjer živita dve romski družini. V romskem naselju Gornji Slaveči živi nekaj romskih družin, katerih socialni položaj je dober. Največje romsko naselje je Dolič, kjer živi večina romskih družin, vendar točnega podatka ni, saj se prebivalci po informacijah občine menjajo iz meseca v mesec.

Na področju urejanja prostorske problematike romskih naselij in izboljšanja bivalnih razmer pripadnikov romske skupnosti je občina poročala, da k urejanju še ni pristopila, saj je to zelo zahtevno oziroma kompleksno opravilo. Občina ocenjuje, da bi bilo treba najprej rešiti lastninska razmerja, saj ima veliko Romov svoje hiše zgrajene na zemljiščih, ki niso v njihovi lasti, temveč so last tretjih oseb. Ob tem se pojavlja še težava, da so si nekateri Romi z lastnimi sredstvi izdelali projektno dokumentacijo in pridobili gradbena dovoljenja, nekaterim pa bi to bilo zdaj omogočeno s strani občine, kar verjetno na terenu ne bi bilo dobro sprejeto.

Na področju vzgoje in izobraževanja, dviga izobrazbene ravni pripadnikov romske skupnosti in štipendijske politike je poročala OŠ Kuzma, ki jo obiskujejo tudi romski učenci. Ob koncu šolskega leta 2021/2022 je od 144 učencev osnovno šolo obiskovalo 15 učencev Romov. V šolskem letu 2021/2022 so 9. razred uspešno končali trije Romi. Eden od teh je bil v izobraževanje vključen 10. leto. Dva učenca Roma nadaljujeta izobraževanje v srednješolskem poklicnem izobraževanju. V vrtec je bilo v šolskem letu 2021/2022 vključenih 10 otrok Romov. V šolskem letu 2021/2022 je bila dodatna strokovna pomoč učencem Romom zagotovljena v skupnem obsegu 11 ur tedensko. Glede na število romskih učencev v tem šolskem letu je bil delež sistemiziranih ur za delo z učenci Romi v obsegu 0,50 delovnega mesta. Delo je zajemalo dodatno strokovno pomoč učencem Romom v smislu doseganja boljših učno-vzgojnih rezultatov dela. Delo je bilo zastavljeno po načrtovanem urniku, ki je temeljil na evalvaciji vzgojno-izobraževalnega dela ob koncu šolskega leta 2020/2021. Dodatne strokovne pomoči je bilo deležnih skupaj 7 romskih učencev.

Vsem staršem romskih otrok, pri katerih se je izvajala dodatna strokovna pomoč, je bila ta predhodno predstavljena. Vsi starši otrok Romov, pri katerih se je izvajala dodatna strokovna pomoč, so se z njenim izvajanjem strinjali. Skupaj je bilo tako ob koncu šolskega leta 2021/2022 realiziranih 387 ur neposredne pomoči učencem Romom. Učenci so ob individualni pomoči lažje dosegali cilje vzgojno-izobraževalnega programa in tako lažje napredovali. Na podlagi analiz šola ugotavlja, da so potrebovali predvsem veliko individualnega dela v smislu dodatne razlage, nudenja učne pomoči, usmerjanja in vodenja. 6 romskih učencev, ki jim je bila nudena strokovna pomoč, je minimalne cilje programa usvojilo in so napredovali v višji razred. Ena učenka ciljev za napredovanje ni dosegla, zato ni napredovala v višji razred. Romski učenci so se vključevali tudi v dneve dejavnosti na šoli v skladu z letnim delovnim načrtom šole. Nemoteno delo z učenci je zahtevalo tudi oblikovanje individualnih učnih programov za učence, ki redno niso usvajali učne snovi (za 5 učencev). Delo je šola spremljala in sproti oziroma ob koncu ocenjevalnih obdobij evalvirala.

Velik poudarek tekom šolskega leta je bil tudi na sodelovanju s starši romskih otrok, predvsem s tistimi, ki se za vzgojno-izobraževalno delo svojih otrok niso zanimali oziroma niso kazali zanimanja. Tako je bilo opravljenih veliko individualnih razgovorov.

Čez koledarsko leto so bile nekatere romske družine vključene tudi v izvajanje laične pomoči v okviru pristojnega CSD, ki se je iztekla v mesecu decembru 2022.

Na področju spodbujanja zaposlovanja, poklicnega izobraževanja in usposabljanja pripadnikov romske skupnosti je občina poročala, da se kar nekaj Romov poklicno izobražuje in obiskuje srednje šole. Veliko Romov si poišče delo v sosednji Avstriji, kjer ni potrebna formalna izobrazba, nekateri pa so prejemniki denarnih socialnih pomoči. Občina skozi pogovore vedno znova Rome spodbuja, naj se zaposlijo, vendar večkrat neuspešno. Prav tako občina ne zaznava vključevanja Romov v različne vrste usposabljanj.

Na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti občina skozi pogovore spodbuja Rome, da ohranjajo romski jezik in kulturo, vendar med njimi ni zaznati pripravljenosti.

Občina ocenjuje, da dodeljevanje socialnih pomoči in otroških dodatkov trgovinam v funkcionalni obliki ni v celoti učinkovito, saj se v večini primerov Romom med drugim omogoča tudi nakup alkoholnih pijač, cigaret itd., kar še dodatno povečuje negativne pojave med Romi. Občina tudi ocenjuje, da bi dodeljevanje in izplačevanje nadomestil za brezposelnost moralo biti na vsak način pri delovno aktivnem prebivalstvu vezano na pridobitev, iskanje oziroma odklanjanje zaposlitve. Edini pogoj za pridobitev kakršnih koli denarnih pomoči bi moral biti, da vsi delovno sposobni npr. v sklopu izvajanja programov javnih del v občinah, opravijo neko »mesečno delovno obvezo«, kar pomeni, da bi morali tedensko opraviti npr. 15 ur javno-koristnega dela (pobiranje smeti ob javnih cestah, košnja javnih površin, druga koristna dela) in šele takrat bi bili upravičeni do denarnih socialnih pomoči. Občina je predlagala, da bi se natančna evidenca vodila na občinskih upravah, UN pa naj bi prevzel koordinacijo nad vsemi predlaganimi ukrepi oziroma nad njihovo realizacijo. Za izboljšanje vsesplošnega stanja na vseh področjih bi svoj prispevek morali vložiti tudi Romi sami.

Občina je v letu 2022 na podlagi 20.a člena ZFO-1 s strani države prejela 42.772 evrov. Za izvajanje ukrepov oziroma aktivnosti v zvezi z urejanjem položaja pripadnikov romske skupnosti je občina svoja finančna sredstva v letu 2022 namenila za naslednje ukrepe:

* vzdrževanje lokalnih cest (ocenjena vrednost): 2.987 evrov;
* vzdrževanje javnih poti (ocenjena vrednost): 3.121 evrov;
* cesta v romski zaselek Kuzma, Kuzma 66: 34.209,85 evra;
* regresiranje prevozov v šolo (ocenjena vrednost): 4.481 evrov;
* ekonomska cena vrtca (ocenjena vrednost): 42.612,51 evra;
* zdravstveno zavarovanje (ocenjena vrednost): 87.411,36 evra.

V letu 2022 je občina namenjala denar za enkratno socialno pomoč ogroženim Romom v romskih naseljih Dolič, Kuzma in Gornji Slaveči. Prav tako je občina namenila denar ostareli Rominji, ki do zdaj v hiši ni imela sanitarij. Nabavljen je bil plastični rezervoar, izvedena kanalizacija in odvajanje odpadnih voda. Vrednost vseh del je znašala pribl. 5.000 evrov. Veliko denarja je občina namenila tudi socialno ogroženim romskim družinam, predvsem v romskem naselju Dolič, saj je veliko ljudi brezposelnih in prejemajo samo denarno socialno pomoč. Občina jim je pomagala predvsem z nakupom prehrambnih izdelkov in gradbenega materiala.

## **1.10 Občina Lendava**

Občina je poročala, da je bil Akcijski načrt Občine Lendava za vključevanje pripadnikov romske skupnosti na območju občine Lendava v širšo družbeno skupnost za obdobje 2021–2030 sprejet na 18. redni seji občinskega sveta dne 14. julija 2021.

V letu 2022 so bili izvedeni naslednji ukrepi in aktivnosti:

* na področju urejanja prostorske problematike romskih naselij in izboljšanja bivalnih razmer pripadnikov romske skupnosti:
* občina je naročila vris 4 stanovanjskih hiš, ki so v romskem naselju v Dolgi vasi, v kataster stavb v vrednosti 1.952 evrov. Zaradi težav z eno hišo elaborata občina ni vložila. Konec meseca januarja 2023 so bili geodeti na terenu in posneli še četrto hišo. Elaborat bo s strani občine kmalu oddan na GURS;
* izvedeno je bilo javno naročilo za parcelacijo romskega naselja v Dolgi vasi, vendar zaradi nepopolnosti in previsokih cen občina naročila ni izvedla;
* romske družine imajo v najemu skupno dvanajst (12) stanovanj na območju občine, kar predstavlja 13,8 % vsega stanovanjskega korpusa občine. Občina izvaja tekoča vzdrževalna dela v navedenih stanovanjih in subvencionira najemnine za neprofitna stanovanja. Zaradi plačilne nediscipline pripadnikov romske skupnosti, ki so najemniki občinskih neprofitnih stanovanj, je občina morala dobaviteljem poravnati neporavnane obveznosti z naslova stroškov toplotne energije in obratovalne stroške;
* občina je izvajala tudi redna vzdrževalna dela v romskem naselju (košnja športnega parka, redno vzdrževanje občinskih cest – JP706441, zimska služba, deratizacija itd.). V sklopu »Sanacijsko-vzdrževalnih del v romskem naselju v Dolgi vasi« se je uredil del ceste v dolžini pribl. 65 m in obnovil vodovod v dolžini 60 m z vgradnjo nadzemnega hidranta za zagotovitev požarne varnosti;
* na področju vzgoje in izobraževanja, dviga izobrazbene ravni pripadnikov romske skupnosti in štipendijske politike ter spodbujanja zaposlovanja, poklicnega izobraževanja in usposabljanja pripadnikov romske skupnosti:
* občina je sofinancirala stroške plač za pripadnico romske skupnosti, ki je bila v letu 2022 vključena v program javnih del »Pomoč Romom pri socializaciji«. Vrtec in šola sta imela zaposleni romski pomočnici, kar je financiralo pristojno ministrstvo;
* te tri osebe so opravljale naloge nudenja pomoči otrokom in učencem pri integraciji v vrtec in šolo, pomoč pri učenju, opravljanju domačih nalog, pri pripravi na pouk oziroma vzgojno delo v vrtcu, pomoč pri odpravljanju jezikovnih težav itd.;
* občina je CSD Pomurje, Enota Lendava, zagotovila brezplačno uporabo večnamenskega objekta v romskem naselju v Dolgi vasi, in sicer za potrebe vsakodnevnega izvajanja učne pomoči za romske otroke. Nadalje je občina CŠOD zagotovila uporabo večnamenskega objekta, da so otroci lahko nemoteno opravljali šolske obveznosti in aktivno sodelovali pri obšolskih dejavnostih;
* na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti:
* v sklopu Javnega razpisa za sofinanciranje delovanja kulturnih društev in izbor kulturnih projektov v letu 2022 je občina sofinancirala delovanje romskega kulturnega društva, ki se je prijavilo na predmetni javni razpis. Navedeno društvo je bilo v letu 2022 aktivno predvsem na področju spodbujanja enakosti, preprečevanja diskriminacije Romov, odpravljanja stereotipov o Romih med večinskim prebivalstvom, hkrati pa je preko svojih aktivnosti zagotavljalo promocijo romske kulture v Občini Lendava. Organiziralo je razne delavnice za otroke in mamice, predsednica društva se je udeleževala različnih sestankov, okroglih miz in festivala socialne aktivacije. Društvo in Ljudska univerza Lendava sta ob podpori občine v mesecu avgustu 2022 organizirali in uspešno izvedli 5. poletni tabor v romskem naselju v Dolgi vasi. V petih dneh tabora so bili udeleženci deležni pestrega programa, ki je vseboval tako izobraževalne kot tudi razvedrilne elemente. Druženje, športne aktivnosti in izobraževanje so zaključili z obiskom živalskega vrta Sikalu ZOO v Boračevi pri Radencih. Občina je za tabor zagotovila brezplačno uporabo premične opreme (gasilske mize in klopi, senčnike ter stojala).

Aktivnosti na ostalih področjih:

Občina Lendava je finančno podprla projekt RK Slovenije, Območnega združenja Lendava, s katerim je v okviru socialne dejavnosti dodeljevala materialno in denarno pomoč prosilcem (socialno ogroženim družinam in posameznikom), med katerimi so bili tudi pripadniki romske skupnosti. V sklopu projekta je RKS, OZ Lendava, s podelitvijo prehrambnih paketov in ostalih življenjskih potrebščin ter pri plačilu dolgov (položnic) pomagala 20 romskim družinam.

Strokovne službe občine so skupaj s CSD Pomurje, Enota Lendava, aktivno pristopile k reševanju stanovanjske problematike pripadnika romske skupnosti, ki je ostal brez prebivališča. Za premostitev nastale situacije so našle začasno rešitev za nastanitev v Zavetišču za brezdomne osebe Murska Sobota. Žal je bil občan v navedeno zavetišče vključen samo dobra 2 meseca, saj ga je nato prostovoljno zapustil.

Občina ima na lokalni ravni, z namenom boljšega in uspešnejšega reševanja izzivov, s katerimi se srečujejo pripadniki romske skupnosti v občini, vzpostavljeno medinstitucionalno sodelovanje v obliki multidisciplinarnega tima, s katerim se krepi medsebojno sodelovanje pristojnih institucij, ki delujejo na področju romske tematike in delujejo v občini Lendava. Sodelovanje med institucijami pripomore k hitrejšemu in učinkovitejšemu reševanju posameznih težav, na katere organizacije, ki delajo s pripadniki romske skupnosti, naletijo. Cilj delovanja multidisciplinarnega tima je celovito spremljanje izzivov in težav pripadnikov romske skupnosti ter učinkovito reševanje slednjih, s ciljem omogočiti pripadnikom romske skupnosti polnovredno vključevanje v življenje širše družbene skupnosti, opolnomočenje na različnih ravneh življenja, predvsem pa ustvarjanje možnosti za njihov nadaljnji razvoj.

Romska svetnica je bila v prvi polovici leta 2022 izjemno aktivna na vseh ravneh sodelovanja romske skupnosti z različnimi institucijami. Sodelovanje poteka na izjemno visoki ravni, saj predstavlja pomembno vez med romsko skupnostjo in zaposlenimi na občini. Redno se je udeleževala tudi sej občinskega sveta in odborov: Komisije za spremljanje romske problematike, Sveta za varstvo uporabnikov javnih dobrin. Občina je romski svetnici po potrebi zagotavljala tudi službeni avtomobil za namen udeležbe na sestankih in drugih dogodkih. **Občinski svet pa je dne 10. avgusta 2022 ostal brez predstavnice Romov.** Po navedbah medijev je **svetni**ca odstopila predvsem zaradi nerazumevanje s strani romske skupnosti, čeprav je slednja v svojih skoraj dveh mandatih naredila nedvomno veliko za tamkajšnjo romsko skupnost. Po njenem odstopu je bilo sodelovanje med pripadniki romske skupnosti in občino minimalno.

Občina je v letu 2022 prejela sofinanciranje na podlagi 20.a člena ZFO-1 v višini 233.186 evrov. Navedena sredstva za potrebe izvajanja ukrepov oziroma aktivnosti v zvezi z urejanjem položaja pripadnikov romske skupnosti je občina v letu 2022 namenila za:

* sanacijsko vzdrževalna dela v romskem naselju (ureditev dela ceste in obnova vodovoda z vgradnjo nadzemnega hidranta za zagotovitev požarne varnosti) v višini 43.540,31 evra,
* Ljudsko univerzo Lendava za izvajanje aktivnosti v podporo in opolnomočenje pripadnikov romske skupnosti v višini 12.500 evra,
* sofinanciranje stroškov plač za program javnih del za pripadnika romske skupnosti v višini 1.822,87 evra,
* delovanje romskega kulturnega društva (sredstva iz javnega razpisa) v višini 1.200 evrov,
* začasno rešitev stanovanjskega problema pripadnika romske skupnosti v višini 488,70 evra,
* sejnine (seje občinskega sveta, odbori) v višini 705,61 evra,
* porabo vode in elektrike ter odvoz smeti – večnamenski objekt v romskem naselju v višini 622,34 evra,
* montažo notranjih žaluzij v večnamenskem objektu v višini 311,10 evra,
* tekoča vzdrževalna dela v romskem naselju (vzdrževanje javnih zelenih površin – košnja športnega parka, redno vzdrževanje občinskih cest, zimska služba) v višini 1.303,71 evra,
* projekt RKS, OZ Lendava (podelitev prehrambnih paketov in ostalih življenjskih potrebščin ter plačilo dolgov - pomoč 20 romskim družinam) v višini pribl. 4.000 evrov,
* plačilo neporavnanih računov za stanovanja, katerih najemniki so Romi (stroški toplotne energije in obratovalni stroški) v višini 2.355,01 evra,
* deratizacijo v romskem naselju v višini 445,71 evra.

Občina je v okviru občinskega proračuna za potrebe izvajanja aktivnosti in ukrepov na področjih, ki se nanašajo na romsko skupnost, sredstva namenjala tudi posredno, kar pomeni, da so bila sredstva namenjena vsem občanom občine, kamor sodijo tudi pripadniki romske skupnosti. Ti izdatki so bili namenjeni za vzdrževanje neprofitnih stanovanj in subvencije najemnin, subvencije za plačilo vrtca za otroke, prevoze šoloobveznih otrok, enkratno denarno pomoč ob rojstvu otroka, stroške oskrbnin in institucionalnega varstva ter pogrebne stroške.

Občina ugotavlja, da je sodelovanje med organizacijami in javnimi zavodi na področju reševanja romske tematike vedno boljše. Rezultati se kažejo v tem, da so skoraj vsi otroci iz romskega naselja vključeni v program predšolske vzgoje in da je v srednješolske programe vključenih že deset romskih dijakov. Velik premik v občini se kaže tudi na področju zaposlovanja, saj je trenutno zaposlenih devet pripadnikov romske skupnosti.

## **1.11 Občina Metlika**

Občina je poročala, da nima pripravljenega podrobnega področnega programa, izvaja pa ukrepe za večjo vključenost pripadnikov romske skupnosti. Romska tematika je vključena v različne programe in ukrepe občine, ki se nanašajo na posamezna vsebinska področja: predšolsko, osnovnošolsko in izobraževanje odraslih, komunalno opremljanje naselij itd.

V letu 2022 je bil ustanovljen Varnostni sosvet Občine Metlika, ki se je sestal enkrat, in sicer v zvezi s problematiko romske družine v vasi Dole.

Občina je tudi v letu 2022 izvajala ukrepe in aktivnosti skladno s sprejetim proračunom občine. Izvedene so bile naslednje aktivnosti:

* Na področju prostorske problematike in izboljšanja bivalnih razmer:
* občina usmerja vse, ki so pripravljeni urediti potrebno dokumentacijo za legalizacijo bivališč. V letu 2022 je občina eni družini pomagala pri pridobitvi hišne številke in sprejet je bil sklep v zvezi z odkupom zemljišč v treh romskih naseljih. Če bo podan interes, bo občina družinam pomagala pri legalizaciji.
* sprejet OPN občine omogoča legalizacijo objektov tako, da so pravne podlage zagotovljene. Romski populaciji je občina večkrat predstavila možnosti, vendar se zadeva ustavi pri plačilu, ki ga veliko njih ne zmore oziroma se jim zdi legalizacija nepotrebna.
* Na področju vzgoje in izobraževanja:
* V Otroškem vrtcu Metlika je že več let oblikovan oddelek, ki ga obiskujejo otroci Romi. V oddelku se izvaja 20-urni program, ki poteka od ponedeljka do petka, od 8. do 12. ure. V vrtec otroke pripelje in odpelje kombi, spremlja pa jih tudi romska pomočnica. Vsakodneven prenos informacij poteka ob predaji otrok v naselju, saj je udeležba na roditeljskih sestankih slaba. Otroci se udeležujejo vseh predstav in prireditev ter ob Dnevu Romov pripravijo prireditev. V šolskem letu 2022/2023 je v vrtec vpisanih 18 otrok. V redne oddelke vrtca (8-urni program) je vključenih 7 otrok, ostalih 11 pa obiskuje poldnevni program oziroma oddelek, ki ga obiskujejo samo Romi. Spodbudno je to, da so vsako leto med otroki tudi novinci, ki prvič vstopajo v vrtec. Med otroki so prisotne velike razlike na gibalnem in govornem področju ter pri samostojnosti. V uvajalnem obdobju je bil jezik dvojezičen (slovenski in romski), saj so imeli otroci težave pri razumevanju slovenskega jezika. Otroci romskega oddelka se udeležujejo vseh aktivnosti v organizaciji vrtca. Kljub naporom, da se v vrtec vpiše čim več otrok, romska skupnost to zavrača, še posebej mlajši starši.
* V občini sta dve osnovni šoli, in sicer Metlika in Podzemelj. Na obeh šolah sta zaposleni romski pomočnici in javni delavki, ki otrokom pomagata pri učenju, domačih nalogah, spremljata jih na poti domov itd. Otroci, ki prihajajo v šolo redno in imajo podporo staršev, imajo do šole ustrezen odnos, kar se kaže pri napredovanju v višji razred. Velikokrat pa je učni neuspeh povezan s pogosto odsotnostjo od pouka, z domačim nedelom in neodgovornim odnosom do šolskega dela. Nekaj učencev Romov je tudi problematičnih (neprimerno vedenje, predčasno odhajanje iz šole, razgrajanje, nasilno obnašanje in ustrahovanje sošolcev). Kljub pogovorom o šolskih pravilih in primernem vedenju se stanje ne izboljša, saj ni podpore staršev. Starši se ne udeležujejo roditeljskih sestankov, kar kaže na nezanimanje za vedenje in učenje njihovih otrok. Pri navezovanju stikov s starši imata posebno vlogo romska pomočnica in javna delavka, ki je prav tako Rominja. Večina učencev obiskuje pouk redno, razen nekaj posameznikov. Neredno obiskovanje pouka in upad zanimanja za šolo je bolj prisotno pri učencih, ki se šolajo osmo oziroma deveto leto. Ena učenka osmega razreda pouka ni obiskovala, njene pobege od doma sta obravnavala policija in CSD. V osnovnih šolah in na poti v šolo občina opaža, da se stopnjuje nasilje. Romi ustrahujejo mlajše otroke, izsiljujejo denar, motijo voznika avtobusa med vožnjo, v avtobus mečejo kamenje. Pri posameznikih je zaznati več disciplinskih težav, predvsem iz družin, ki prihajajo iz Dol in Borihe. Romska populacija v obeh osnovnih šolah predstavlja več kot 10 % vseh učencev. V šolskem letu 2021/2022 je v višji razred napredovalo 41 % učencev, en učenec je uspešno končal deveti razred in se vpisal v srednjo šolo. Večina romskih otrok ob vstopu v osnovno šolo ne zna slovensko, se težje izraža in sledi učnemu načrtu, težje prilagaja v skupini otrok, počasneje socialno napreduje. Predvsem ob vstopu v šolo se pokaže pomen predšolske vzgoje, zato bi morali na sistemski ravni razmišljati o spremembi in uvedbi obveznega vključevanja v vrtec.
* Romski otroci so vključeni tudi v aktivnosti, ki jih izvaja Društvo prijateljev mladine Metlika. V mesecu decembru obdarijo predšolske otroke, nekaj otrok je vključenih v projekt »Botrstvo«. Posebna pozornost se namenja otrokom oziroma družinam, ki svoje otroke redno pošiljajo v šolo, hodijo na roditeljske sestanke, otroci pa se v šoli trudijo na učnem in vzgojnem področju.
* CSD Dolenjska in Bela krajina, enota Metlika, izvaja več storitev za pomoč Romom. V okviru storitve Pomoč družini za dom družine obiskujejo po domovih, stike vzdržujejo tudi telefonsko z namenom urejanja odnosov med družinskimi člani ter ozaveščajo starše. Prav tako imajo družine v večini primerov sklenjen Dogovor o aktivnem reševanju socialne problematike, s katerim se starši zavežejo, da bodo otroke redno pošiljali v šolo. Mladostniki, ki v okviru rednih osnovnošolskih obveznosti ne zaključijo vseh razredov osnovne šole, imajo možnost vključitve v skrajšan program osnovne šole za odrasle, ki ga izvaja ZIK Črnomelj. Če posameznik ne obiskuje pouka, se mu, na podlagi spremljanja evidence aktivne udeležbe pri pouku, ukine denarna socialna pomoč. Pomembno vlogo pri socializaciji ima zaposlena preko programa javnih del, in sicer preko programa Pomoč Romom pri socializaciji. Delavka je dnevno prisotna v romskih naseljih, kjer družine poučuje o vsakdanjih opravilih, izvaja kuharske delavnice, nad katerimi so Rominje navdušene, saj nekaterih jedi sploh ne poznajo. Je pomembna in nepogrešljiva vez med Romi, lokalno skupnostjo, CSD in ostalimi vladnimi in nevladnimi organizacijami. Izvaja tudi pogovore med družinami in jim svetuje glede urejanja bivanjske tematike, na področju zdravja, spodbuja starše k vpisu otrok v vrtec itd.
* Za izboljšanje položaja romske skupnosti občina sofinancira zaposlitve preko javnih del, in sicer v obeh osnovnih šolah in vrtcu. Zaposleni obiskujejo romska naselja in prebivalcem pomagajo pri socializaciji. Zaposlena v vrtcu spremlja otroke na poti v in iz vrtca ter je vez med starši in vrtcem, večina staršev se namreč ne udeležuje sestankov.
* Zavod za izobraževanje in kulturo Črnomelj organizira šolanje za odrasle. V letu 2022/2023 je vpisanih 25 udeležencev, od tega je 18 moških in 7 žensk. Šolo obiskujejo v naslednjih oddelkih: kombinirani oddelek opismenjevanje in 5. razred (7 udeležencev), 6. razred (7 udeležencev), 7. razred (6 udeležencev), kombinirani oddelek 8. in 9. razred (5 udeležencev). Program redno obiskuje 13 udeležencev, 8 udeležencev le občasno, 1 udeleženec opravlja zgolj priprave in izpite, 1 udeleženec pa je odsoten že dalj časa in je neodziven. Večina udeležencev ima z ZRSZ sklenjeno pogodbo o izobraževanju, kjer se zahteva 80 % prisotnost na mesečni ravni. Delo v oddelkih je zahtevno, saj je motivacija pri večini udeležencev nizka. Izvajata se učna pomoč in individualno delo, da udeleženci lahko opravijo obveznosti. Velik je osip udeležencev, ki so mlajši od 18 let. Sodelovanje pa poteka tudi z drugimi vladnimi in nevladnimi organizacijami (Rdeči križ Metlika, policija, ZRSZ, ZD itd.).
* Na področju spodbujanja zaposlovanja in poklicnega izobraževanja:
* Večina romske populacije se preživlja s socialnimi transferi. V poletnih mesecih občina opaža, da se nekaj moških zaposli, največ v gradbeništvu. Napredek je opazen tudi na področju srednješolskega izobraževanja, saj kar nekaj otrok obiskuje srednjo šolo. Dijaku Gimnazije Črnomelj je bila že drugo leto zapored podeljena štipendija, ki jo izplačuje Občina Metlika.
* Na področju spodbujanja, ohranjanja in razvoja romskega jezika:
* v občini je ustanovljeno Romsko društvo KHAM, ki pa ne deluje.

Občina je v letu 2022 zagotovila sredstva za reševanje romske tematike v vrednosti pribl. 94.016 evrov za naslednje namene:

* sofinanciranje oddelka za romske otroke v Otroškem vrtcu Metlika,
* sofinanciranje zaposlitev preko javnih del,
* proračunska postavka romska tematika,
* prevozi otrok v Osnovno šolo Milke Šobar - Nataše v Črnomelj,
* urejanje poti v romska naselja,
* financiranje strokovnega sodelavca na področju romske tematike,
* sofinanciranje prizidka k OŠ Podzemelj,
* elektrifikacija v romskem naselju Boriha.

V občini je tudi nekaj romskih družin, ki so se naselile po vaseh. Najhuje je v vasi Dole, kjer je naseljenih več romskih družin. Občani se počutijo ogrožene, njihova kakovost bivanja se je zelo poslabšala. Skrb vzbujajoče je, da mlajša generacija nima interesa iskati zaposlitve, saj je razlika med socialnimi transferi in morebitno zaposlitvijo premajhna, da bi jih motivirala. Na problematiko je občina opozorila tudi Vlado Republike Slovenije in Varuha človekovih pravic.

## **1.12 MO Murska Sobota**

Občina je poročala, da so podpora in ukrepi, povezani z romsko skupnostjo, potekali v okviru različnih aktivnosti in mehanizmov.

Občina je imela sprejet Program ukrepov za razvoj romske skupnosti, ki je potekel v letu 2021. Občina je v letu 2022 pristopila k pripravi akcijskega načrta za razvoj romske skupnosti do leta 2030, ki bo začrtal smernice za nadaljevanje ambicioznega razvoja romske skupnosti. Občina želi, da Pušča (in s tem tudi Slovenija) še naprej ostane primer dobre prakse na področju razvoja romske skupnosti. Priprava novega programa ukrepov je v izdelavi, občina pa pričakuje, da bo ta dokončan in sprejet v letu 2023.

Romska skupnost v občini je zelo dobro integrirana v lokalno okolje. Romska društva in organizacije so aktivni in se skupaj z drugimi ustanovami vključujejo v lokalno okolje ter prijavljajo in izvajajo različne programe in projekte.

V občini deluje Komisija za romska vprašanja, ki se aktivno vključuje v reševanje romskih vprašanj in problemov. V okviru te komisije poteka medinstitucionalno sodelovanje na lokalni ravni, saj sodelujejo vse institucije, ki delujejo za romsko populacijo. Vsa romska naselja v občini so infrastrukturno urejena. Naselje Pušča, ki je največje romsko naselje, ima urejeno vso osnovno infrastrukturo in storitve: vodo, elektriko, kanalizacijo, razsvetljavo, odvoz smeti in ceste. Tam je zgrajen tudi kulturni dom, nogometno igrišče z zalivalnim sistemom in novimi garderobami ter klubskimi prostori, gasilski dom in vrtec, v katerega so vključeni tako romski kot tudi drugi otroci.

Med ukrepi, ki so bili izvedeni v okviru Oddelka za okolje in prostor, je bila v letu 2022 naročena in izdelana IDZ in PZI dokumentacija za Celostno ureditev Gajeve in Kranjčeve ulice v naselju Černelavci, vključujoč površine za kolesarje (cesta poteka mimo romskih zaselkov Kranjčeva ulica in vse do vrtca na Pušči). Izdelava dokumentacije zunanjega izvajalca je znašala 35.026,20 evra z DDV.

V okviru Oddelka za negospodarske dejavnosti občina na področju socialnega varstva občanom dodeljuje enkratne denarne socialne pomoči. Iz tega naslova so bila v letu 2022 porabljena sredstva za Rome v višini 35.000 evrov. Poleg tega je občina Romom odobrila sredstva v skupnem znesku 7.887,07 evra, ki so bila namenjena za nakup centralne peči, ureditev bivalnih prostorov, sanacij streh na bivalnem objektu in plačilo storitev podjetju Komunala.

Občina je izvajala projekt DREAM ROAD, ki je potekal v okviru programa Interreg Danube in je naslovil izzive celovitega in organiziranega razvoja romske skupnosti. S projektom DREAM ROAD so projektni partnerji želeli člane romskih skupnosti spodbuditi in opolnomočiti, da sami postanejo gonilo potrebnih sprememb. Ključna rezultata projekta sta participativni razvoj novih rešitev za povečanje digitalne, informacijske in funkcionalne pismenosti Romov ter vzpostavitev širokih sodelovalnih mrež pri njihovem izvajanju.

V okviru Oddelka za gospodarske dejavnosti so bile izvedene infrastrukturne in podobne aktivnosti, in sicer:

* vlaganja v večnamenski objekt in okolico v naselju Pušča za potrebe prebivalcev naselja Pušča in gasilskega društva Pušča v višini skoraj 10.000 evrov;
* v večnamenskem objektu so uredili elektro priključka za potrebe povečanja električne moči v objektu in ureditev elektroinštalacij (v skupni višini 3.000 evrov). Za potrebe gasilcev se je nabavila gasilska oprema (omarice za shranjevanje opreme, v višini 6.720 evrov);
* naročili so leseno hiško za namen izposoje igrač in knjig (neke vrste izposojevalnica oziroma knjižnica) v višini 9.700 evrov;
* v okviru projekta Nadgradnja vodovoda sistema B je bilo za naselje Pušča vloženih skoraj 70.000 evrov;
* projekt Nadgradnja vodovoda sistema B poteka v okviru regijskega projekta ureditve vodovodnega omrežja za 12 občin Pomurja v okviru Vodovodnega sistema B. Na območju MOMS se najbolj intenzivno ureja prav vodovodno omrežje v naselju Pušča. Celotna investicija je načrtovana v višini 580.000 evrov po trenutno sklenjenih pogodbah. V C sklopu investicije bo zamenjanih več kot 4 km sekundarnega vodovodnega omrežja in 174 vodovodnih priključkov. Investicija se je začela izvajati v letu 2022 in bo zaključena v letu 2023. V letu 2022 je bila izvedena zamenjava vodovoda v Kranjčevi ulici. Izvedenih je bilo 627 m cevovodov DN 100 in 201 m DN 63 v vrednosti 68.895 evrov. Preostanek investicije bo v celoti izveden v letu 2023. Projekt je sofinanciran z evropskimi sredstvi iz naslova Dogovora za razvoj regij;
* za namen komunalnega opremljanja severnega dela naselja Pušča je bilo namenjenih 28.000 evrov;
* za projektno dokumentacijo je bilo v letu namenjenih 26.000 evrov, pribl. 2.000 evrov pa za postopke pridobivanja zemljišč. Kupnine bodo izplačane po zaključku postopkov predvidoma v letu 2023. Sicer celotna vrednost projekta znaša pribl. 600.000 evrov in obsega izgradnjo vodovoda, kanalizacije, javne razsvetljave in ureditev cest v severnem in vzhodnem delu naselja, s čimer bodo zagotovljeni pogoji za možnost nadaljnje stanovanjske pozidave, saj je naselje zelo strnjeno in teh možnosti ne nudi več;
* za vzdrževanje javnih površin neposredno v naselju Pušča je bilo namenjenih pribl. 35.000 evrov, kar vključuje vzdrževanje zelenih površin (košnje zelenic, vzdrževanje drevoredov in nove zasaditve), odvoze smeti in sanacijo divjih odlagališč, vzdrževanje otroškega igrišča, vzdrževanje cestne infrastrukture v naselju in neposredni dostop do naselja. Pri tem je najbolj problematična Gajeva ulica, ki je preozka, z dotrajanimi bankinami, ki jih je treba nenehno obnavljati.

Občina financira tudi delovanje krajevnih skupnosti. V letu 2022 je bila realizacija sredstev za Krajevno skupnost Pušča v višini 11.710,10 evra. Sredstva so bila dodeljena v obliki občinske dotacije za sofinanciranje vzdrževanja objektov KS, za prireditve širšega družbenega pomena, za materialne stroške in delovanje sveta krajevne skupnosti.

V letu 2022 so bila finančna sredstva nakazana tudi Romski športni zvezi v višini 500 evrov.

Poleg navedenih aktivnosti, ki potekajo neposredno s strani občine oziroma občinske uprave, k delovanju in izboljšanju položaja romske skupnosti s svojimi aktivnostmi prispevajo tudi javni zavodi, katerih ustanoviteljica je občina. Tako je tudi v letu 2022 na Razvojnem centru Murska Sobota delovala projektna pisarna za razvoj romske skupnosti, kjer sta zaposleni dve osebi, ki se osredotočata na trajnostno vključevanje romske skupnosti v okolje, s poudarkom na zaposlovanju, na zagotovitev podpornega okolja za razvoj romske skupnosti, koordinacijo deležnikov za celovit in organiziran razvoj romske skupnosti ter na pripravo in izvedbo romskih projektov. Ocenjena vrednost delovanja pisarne je 60.000 evrov, ki jih zagotavlja občina, zaradi odličnega črpanja sredstev EU pa so bila ta v letu 2022 v celoti zagotovljena iz evropskih sredstev iz projektov MOMS.

Občina se zaveda dodane vrednosti, ki jo ima zaradi romske skupnosti in romskega naselja ter meni, da je ta skupnost ter njene kulturne značilnosti in posebnosti lahko tudi velik turistični potencial za lokalno okolje.

## **1.13 MO Novo mesto**

Občina (MONM) je poročala, da ima sprejet podrobni področni program na področju romske problematike, ki zajema cilje, ukrepe in kazalnike do leta 2030, in sicer *Strategija za Rome v Mestni občini Novo mesto za obdobje 2022–2030*.

Na področju urejanja prostorske problematike romskih naselij in izboljšanja bivalnih razmer pripadnikov romske skupnosti ter vplivnih območij romskih naselij je občina poročala, da v letu 2022 večjih investicijskih posegov v samih romskih naseljih ni bilo. Izvedeno pa je bilo izboljšanje prometnovarnostnih razmer v vplivnem območju romskega naselja na Otočcu, in sicer je bila izvedena rekonstrukcija ceste in urejen pločnik od naselja Lešnica do OŠ Otočec. MONM je del sredstev vložila tudi v adaptacijo bivalnega kontejnerja v romskem naselju Šmihel, ki se uporablja za izvajanje delavnic za predšolske in šolske otroke, ki jih izvaja CŠOD. V letu 2022 je MONM za te vsebine namenila približno 187.000 evrov.

Na področju vzgoje in izobraževanja, dviga izobrazbene ravni pripadnikov romske skupnosti in štipendijske politike je občina za leto 2022 poročala, da v okviru programa »Učna pomoč in mentorstvo romskim učencem« MONM štirim osnovnim šolam (Bršljin, Center, Dragotina Ketteja in Drska) zagotavlja sredstva za plače, prispevke in druge osebne prejemke za romskega koordinatorja s V. stopnjo izobrazbe, ki v posamezni šoli skrbi za razreševanje konfliktov, koordinira delo na področju skrbi za učence Rome znotraj šole in na poti v šolo in iz šole, povezuje šolo z naseljem oziroma romskimi starši in koordinira delo javnih delavcev in romskih pomočnikov. Znotraj istega programa OŠ Bršljin občina zagotavlja tudi sredstva za enega strokovnegaa delavca s VII. stopnjo izobrazbe za nudenje učne pomoči za učence Rome. Prav tako MONM zagotavlja brezplačen prevoz vseh romskih učencev do osnovnih šol, saj na ta način že leta povečuje njihovo prisotnost v osnovnih šolah.

MONM sofinancira tudi zaposlitev osebe na Skupni občinski upravi občin Dolenjske, ki pokriva pravne vidike s področja romske problematike. Dodatno to področje pokriva Urad za družbene dejavnosti na MONM. Naloge obsegajo koordinacijo in sodelovanje s pristojnimi institucijami, komunikacijo in delo z Romi in večinskim prebivalstvom iz vplivnih območij romskih naselij, podporo Odboru za spremljanje romske problematike ipd.

Občina je v letu 2022 nadaljevala s sodelovanjem z nevladnimi organizacijami, ki delujejo na področju izobraževanja, usposabljanja in vzgoje Romov. Zagotavljala je prostorske pogoje, javne delavce in finančno podporo za izvajanje programov v dveh romskih naseljih (Brezje – Žabjak in Jedinščica). Namen programov je skozi različne aktivnosti in neformalne oblike učenja prispevati k večji vključenosti otrok in mladih Romov v izobraževalni sistem, sistem zaposlovanja in prostočasni kulturni sistem ter na ta način opolnomočiti uporabnike, zmanjšati tveganje revščine in njihovo socialno izključenost. Mesečno se na obeh lokacijah v povprečju vključuje 110 uporabnikov, ki so v program vključeni 15 ur (mesečno na uporabnika). V letu 2022 je MONM v sodelovanju s CŠOD vzpostavila tudi tretjo lokacijo na območju romskega naselja v Šmihelu. V letu 2022 je MONM za te vsebine namenila približno 230.000 evrov.

Na področju spodbujanja zaposlovanja, poklicnega izobraževanja in usposabljanja pripadnikov romske skupnosti je MONM v letu 2022 na področju zaposlovanja, poklicnega izobraževanja in usposabljanja pripadnikov romske skupnosti sodelovala z RIC Novo mesto. V sklopu tega je podpirala naslednje programe in projekte:

* programi za motiviranje Romov za večje vključevanje v izobraževanje in za usposabljanje za življenje (motiviranje za učenje in razvijanje učnih spretnosti, motiviranje za obisk šole, funkcionalna in bralna pismenost, kultura in glasba, drugačnost nas povezuje, stereotipi in predsodki, zdrav način življenja, šola za življenje, prometna varnost, tradicija in zgodovina itd.),
* projekt VNRC Novo mesto,
* Osnovna šola za odrasle in
* projekt Socialna aktivacija.

Za izobraževanje odraslih Romov je MONM v letu 2022 namenila 16.000 evrov.

Na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti je MONM v letu 2022 prek javnega razpisa za sofinanciranje delovanja organizacij sodelovala s tremi društvi, ki so aktivna na področju ohranjanja in razvoja romske kulture. Na področju romske kulture v celoti deluje eno društvo, ki izvaja programe ohranjanja kulturnega izročila skozi ples, jezik, ustvarjalno izražanje (slikanje, fotografija). Delno na tem področju delujeta tudi Društvo za razvijanje prostovoljnega dela Novo mesto in Društvo Arabeska/ Luna in Sonce (plesne delavnice).

Višina sredstev za te namene je v letu 2022 znašala približno 7.000 evrov.

## 1.14 Občina Puconci

Občina je poročala, da še ni sprejela podrobnega področnega programa oziroma akcijskega načrta, je pa v postopku njegove priprave in predvideva, da bo ta v prvi polovici leta 2023 tudi sprejet.

V letu 2022 so bili izvedeni naslednji ukrepi in aktivnosti:

* na področju vzgoje in izobraževanja:
* osnovna šola ima zaposleno romsko mentorico, ki nudi pomoč otrokom in učencem pri integraciji v vrtec in šolo, pri učenju, opravljanju domačih nalog, pripravi na pouk oziroma vzgojno delo v vrtcu, odpravljanju jezikovnih težav itd.
* na področju urejanja romskih naselij se v okviru priprave OPN predvideva širitev poselitvenega območja in so podane pobude za širitev ob že obstoječem romskem naselju v Dolini, Kuštanovcih in Zenkovcih.

Občina ima v občinskem svetu romskega svetnika in imenovano Komisijo za reševanje romske problematike, ki se je v letu 2022 sestala dvakrat.

Občina je za reševanje romske problematike v letu 2022 namenila naslednja finančna sredstva:

* na podlagi Pravilnika o dodeljevanju socialnih pomoči v Občini Puconci (Ur. list RS, št. 3/01 in 22/09) je bilo za enkratne denarne pomoči – za Rome namenjenih 26.771,60 evra;
* na podlagi Pravilnika o dodeljevanju pomoči za izboljšanje bivalnih razmer romskim gospodinjstvom v Občini Puconci (Ur. list RS, št. 24/19) je bilo namenjenih 51.884,87 evra;
* za odvoz komunalnih odpadkov v romskih naseljih 2.578,20 evra;
* za odmere in geodetske storitve v romskih naseljih 720 evrov;
* za vzdrževanje cest v romskih naseljih 268,68 evra.

## 1.15 Občina Rogašovci

Občina je poročala, da ima sprejet Akcijski načrt – socialna vključenost Romov v Občini Rogašovci za obdobje 2014–2017, ki pa še ni v celoti uresničen. Realizacijo predvsem na infrastrukturnem področju občina pričakuje v letu 2023 (vodovod in kanalizacija, na območjih, kjer še nista v celoti zagotovljena). V nadaljevanju občina načrtuje pripravo novega podrobnega področnega programa za obdobje 2023–2026.

Občina v letu 2022 ni imela posebne postavke za izvrševanje ukrepov za Rome, vendar pa je:

* meseca junija 2022 podala prijavo na Javni razpis za dodelitev sredstev na ukrepu: Zeleni prehod – Komponenta Čisto in varno okolje, podukrep: Izboljšanje ukrepov na področju ravnanja z vodo in okoljske infrastrukture (C1 K3), investicija v sisteme odvajanja in čiščenja odpadne vode, ki ležijo na manjših aglomeracijah od 2.000 PE« (C1 K3 IH) za izgradnjo kanalizacije v romskem naselju Pertoča v višini pribl. 400.000 evrov. Odločitve o odobritvi sofinanciranja (v višini 60 % upravičenih stroškov) projekta občina do oddaje tega poročila še ni prejela;
* izvajala projekt »Nadgradnja vodovodnega sistema B«, kjer je zajeto celotno območje občine in še ni javnega vodovoda, tako da so pri tem zajeta tudi romska naselja;
* Občinski svet Občine Rogašovci sprejel OPPN za SE 9 – Romski zaselek Serdica in OPPN za Romski zaselek Kosednarov breg PE 6 že v letu 2021, za dve naselji pa je treba OPPN še pripraviti;
* sporočila, da na področju vzgoje in izobraževanja ni večjih težav, če nastopijo, jih rešujejo znotraj OŠ Sveti Jurij, štipendijske politike v občini ne vodijo;
* sporočila, da posebnih ukrepov za zaposlovanje, poklicno izobraževanje in usposabljanje pripadnikov romske skupnosti ne izvajajo, so pa pripravljeni pristopiti k izvajanju projektov z zadevno vsebino, z zunanjim izvajalcem;
* sporočila, da so na področju spodbujanja ohranjanja in razvoja romskega jezika ter kulture, informativne in založniške dejavnosti romske skupnosti pripravljeni sofinancirati programe kulturnih društev, ki so sicer v zadnji sedmih letih na območju občine popolnoma zamrli in so v preteklosti ustanovljena romska kulturna društva neaktivna.

Občina je vsa prejeta dodatna sredstva za potrebe sofinanciranja obveznosti občin z romskimi naselji namenila za izgradnjo kanalizacije v romskem naselju Pertoča, ki pa še ni realizirana zaradi zgoraj navedenih razlogov (čakajo odločbo o sofinanciranju projekta).

## **1.16 Občina Semič**

Občina je poročala, da je občina z malo prebivalci (pribl. 3.800 prebivalcev), ki ima relativno majhno število romske populacije, obstoječa romska naselja pa so opremljena s komunalno infrastrukturo, elektriko, optičnim omrežjem ipd. Iz zgoraj navedenih razlogov trenutno občina nima sprejetega podrobnega področnega programa in ukrepov, za katere bi izrecno namenjali sredstva, redno pa izvajajo ukrepe za večjo vključenost pripadnikov romske skupnosti na področjih urejanja prostora, socialnega varstva, vzgoje in izobraževanja ter zdravstvenega varstva.

V letu 2022 je občina zagotovila sredstva za sofinanciranje naslednjih ukrepov:

* sofinanciranje javnih del Pomoč Romom pri socializaciji (en delavec v vrtcu Sonček Semič in en delavec na področju Vključevanja posebej ranljivih skupin pri CSD DBK, Enota Črnomelj);
* ureditev vodovodnega omrežja do romske družine, ki se je naselila izven območja romskega naselja v objekt, klasificiran kot objekt za počitniško bivanje (zidanica). Zadnja leta večino starejših, komunalno neurejenih hiš in zidanic v Beli krajini pokupijo Romi – te hiše so navadno na precej odročnih, težko dostopnih krajih in so oddaljene od potrebne infrastrukture. Vsaka takšna situacija se rešuje ločeno s posameznim akcijskim načrtom. Občina Semič je v letu 2022 prioritetno uredila varnejši dostop do bivališča ter uredila dostop do vodovodnega omrežja eni romski družini;
* sofinanciranje programov na Zavodu za kulturo in izobraževanje Črnomelj (Osnovna šola za odrasle – pridobitev osnovnošolske izobrazbe, opismenjevanje Romov itd.);
* sofinanciranje zaposlitve strokovne delavke na CSD DBK, ki pokriva romsko populacijo na območju Občine Semič. Občina omogoča CSD DBK, Enoti Črnomelj, brezplačno uporabo prostora za izvajanje dejavnosti. Dislocirana pisarna je bila vzpostavljena z namenom lažjega dostopa romske populacije do socialnovarstvenih storitev;
* v zadnjih letih je bilo iz romskih družin v rejništvo oziroma mladinske domove naseljenih kar nekaj otrok, ki imajo stalno prebivališče v Občini Semič. Občina za vse te otroke sofinancira vrtčevsko varstvo, povračilo stroška prevoza otrok rejnikom in raznim drugim ustanovam, kjer so nameščeni otroci (Mladinski dom Malči Beličeve, Vzgojni dom Veržej itd.);
* v občini je konstituirana Komisija za spremljanje položaja Romov v Občini Semič. Komisija se imenuje za mandatno obdobje, sestavljena pa je praviloma iz šestih članov, in sicer 1 predstavnik šole, 1 občinski svetnik, 1 romski svetnik, 1 predstavnik policije, 1 predstavnik Romov, 1 predstavnik CSD. Komisija se redno sestaja in ugotavlja položaj Romov v občini, na sestanke po potrebi vabi tudi druge deležnike, s katerimi medresorsko sodeluje pri reševanju zaznane problematike. Prednost majhne občine je, da praktično poznajo večino romskih družin, ki prebivajo na tem območju in so redno seznanjeni s težavami, s katerimi se te srečujejo. Z osebnim pristopom vsi deležniki lažje pristopijo k pripravi akcijskih načrtov za reševanje individualnih težavnih situacij.

V občini so se leta in leta trudili pridobiti romskega pomočnika v šoli in vrtcu, saj menijo, da je za uspešno socializacijo romskih otrok nujno potrebno, da so čim prej vključeni v vzgojno-izobraževalni proces. Romski otroci, ki redno obiskujejo vrtec, se z manj težavami vključijo v šolski sistem in so v šoli tudi bolj uspešni. V OŠ Belokranjskega odreda Semič se je ta zaposlitev realizirala in tega so zelo veseli, saj se otroci iz okoliških romskih naselij bistveno lažje vključujejo v izobraževalni proces. Še vedno pa se srečujejo s težavami, ko romski starši ne želijo vključevati otrok v vrtec oziroma ne vztrajajo pri rednem obiskovanju šole. Skupaj z Osnovno šolo Semič, CSD DBK Enota Črnomelj, ZD Črnomelj, PP Črnomelj in ostalimi deležniki občina redno sodeluje v želji po čim večjem vključevanju romskih otrok v vzgojno-izobraževalni sistem.

Občina je v letu 2022 prejela dodatna sredstva v višini 57.086 evrov. Sredstva so bila v celoti porabljena za ureditev vodovodnega omrežja do romske družine, ki živi izven romskega naselja na težko dostopnem vinogradniškem območju. Poleg dodatnih zagotovljenih sredstev po 20.a členu ZFO-1 je občina za urejanje komunalne infrastrukture na tem območju in ureditvi varnejšega dostopa do stalnega prebivališča romske družine namenila dodatna sredstva v višini 58.332 evrov.

## **1.17 Občina Šentjernej**

Občinaje poročala, da nima sprejetega podrobnega področnega programa in ukrepov oziroma akcijskega načrta. Po izvedenih lokalnih volitvah 2022 bo Občinski svet Občine Šentjernej v skladu s statutom občine in področnim zakonom imenoval novo Komisijo za spremljanje položaja romske skupnosti v občini Šentjernej, ki bo začela pripravo osnutka akcijskega načrta. Komisija je sicer bila imenovana tudi v prejšnjih mandatih, vendar občina ocenjuje, da pri svojem delu ni bila uspešna, saj se ni redno sestajala in ni prispevala konkretnih predlogov in izhodišč za pripravo podrobnega področnega programa.

Občina je na področju urejanja prostorske problematike romskih naselij pripravila obvezne strokovne podlage za postopek priprave sprememb in dopolnitev OPN. Del strokovnih podlag je tudi poplavna študija, ki bo pokazala, ali je za največje romsko naselje v občini sploh mogoče sprejeti načrtovani OPPN. Ta študija je trenutno v postopku recenzije na Direkciji RS za vode. Na občini pripravljajo tudi projektno nalogo za postopek sprememb in dopolnitev OPN za izvedbo javnega naročila izbora izdelovalca dokumentacije. Občina je v letu 2022 odkupila nekaj zemljišč ob romskem naselju, kar bo občini olajšalo nadaljnje urejanje območja.

Občina je na področju izboljšanja bivalnih razmer pripadnikov romske skupnosti v letu 2022 do romskega naselja na Trdinovi cesti zgradila kanalizacijo in s tem celotno naselje povezala s centralno čistilno napravo. Naselje je do takrat imelo skupno greznico, ki je bila s priklopom na kanalizacijo odstranjena. Vrednost celotne kanalizacije v tem območju je 88.084,27 evra, od tega je bil strošek komunalnega urejanja romskega naselja približno 30.000 evrov.

Občina meni, da ukrepi na področjih vzgoje in izobraževanja, dviga izobrazbene ravni in štipendijske politike, zaposlovanja, poklicnega izobraževanja in usposabljanja, razvoja romskega jezika ter kulturne, informativne in založniške dejavnosti niso v primarni pristojnosti občine, temveč državnih institucij, ki delujejo samostojno v okviru zakonodaje in izvajajo določene zakonske predpise na področjih, za katere so pristojne. Občina na teh področjih pogreša aktivno vlogo državnih institucij kljub nenehnim opozorilom in pozivom.

V proračunu občine so bila za leto 2022 za potrebe romske skupnosti delno ali v pretežni meri namenjena finančna sredstva na naslednjih splošnih področjih:

* pomoč staršem ob rojstvu otrok: 14.400 evrov;
* enkratne denarne (socialne) pomoči: 3.750 evrov;
* javna dela v OŠ: 6.035,63 evra;
* zavetišče za živali: 2.388,83 evra;
* projekt »donirana hrana«: 5.546,04 evra;
* izobraževanje odraslih in večgeneracijski center: 4.623 evra.

## **1.18 Občina Tišina**

Občina je poročala, da še nima sprejetega podrobnega področnega programa oziroma akcijskega načrta ali strategije na tem področju. Občina sodeluje z UN v okviru projekta Nacionalna platforma za Rome. Občina samo za romsko naselje ne izvaja posebnih aktivnosti, ampak je to naselje enakovredno vključeno v različne skupne investicije in projekte kot vsa ostala naselja v občini. Tako je tudi v romskem naselju zgrajena kanalizacija, vodovod, asfaltno omrežje, pločniki, ulična razsvetljava, telefonske povezave, internet, različna romska društva pa se enakovredno prijavljajo na razpise, ki jih objavlja občina. V občini ni potrebe po posebnih vrstah medinstitucionalnega sodelovanja, saj se zadeve urejajo sproti ali v sodelovanju s pristojnim CSD oziroma drugo pristojno institucijo, zato tudi ni treba ustanavljati posebnih skupin. Delovno telo občinskega sveta za spremljanje romske skupnosti, ki je ustanovljeno skladno s 7. členom ZRomS-1, pa je aktivno in občinska uprava z njim zelo dobro sodeluje. V mandatnem obdobju 2018–2022 je to telo imelo kar nekaj sej, na katerih so obravnavali aktualne teme, med drugim so se ukvarjali z uporabo kanalizacijskega sistema (nepravilna uporaba v smislu zamašitev), neplačevanjem obveznosti, urejenostjo okolja, itd., torej z vsakdanjo problematiko, podobno kot vsi ostali odbori vaških skupnosti. V Občinskem svetu Občine Tišina sta poleg predstavnika romske skupnosti še dva člana občinskega sveta pripadnika romske skupnosti, ki sta bila izvoljena na listah političnih strank. Občina je ob sprejemanju OPN želela zagotoviti območje za širitev romskega naselja na zemljiščih, ki so v lasti Romov, vendar od pristojnih državnih organov ni dobila soglasja. Občina je zato širitev zagotovila na drugem območju in predvidela ureditev z OPPN, ga deloma tudi izvedla, vendar pa je trenutno težava v tem, da ne more izvesti investicije komunalne ureditve, saj lastniki teh zemljišč ne želijo prodati. Občina je iz občinskega proračuna za potrebe izvajanja aktivnosti in ukrepov na področjih, ki se nanašajo na romsko skupnost, namenila:

* na podlagi Javnega razpisa za sofinanciranje letnega programa ljubiteljske kulturne dejavnosti je Romsko kulturno, turistično in športno društvo Amari bas — Naša sreča prejelo sredstva v višini 936,80 evra;
* na podlagi Javnega razpisa za sofinanciranje programov društev na področju turizma je Romsko kulturno, turistično in športno društvo Amari bas — Naša sreča prejelo sredstva v višini 705,84 evra;
* na podlagi Javnega razpisa za sofinanciranje letnega programa športa je Romsko kulturno, turistično in športno društvo Amari bas — Naša sreča prejelo sredstva v višini 416,64 evra, Športno društvo Roma pa sredstva v višini 433,28 evra;
* za delovanje romske vaške skupnosti je bilo iz proračuna izplačanih 353,20 evra;
* iz sredstev, namenjenih za občinske pomoči socialno šibkim občanom, je bilo romskemu prebivalstvu izplačanih 9.000 evrov pomoči;
* za javna dela, v katera so bili vključeni pripadniki romske skupnosti, je občina iz proračuna namenila 75.000 evrov;
* tekoče vzdrževanje infrastrukture (ceste, kanalizacije, vodovoda itd.) pa je za romsko naselje znašalo 4.200 evrov.

## **1.19 Občina Trebnje**

Občina je poročala, da je Občinski svet Občine Trebnje na 21. redni seji dne 20. aprila 2022 sprejel Nabor ukrepov za Rome v Občini Trebnje za obdobje 2022–2030.

Vsi usklajevalni postopki in razgrnitev najširši javnosti, ki je bila pozvana, da se aktivno vključi v pripravo akta, so potekali v letu 2021. Osnutek Nabora (možnih) ukrepov za Rome je obravnavala Komisija za spremljanje položaja romske skupnosti in Multidisciplinarni aktiv za integracijo Romov. Dopolnjen nabor je bil nato en mesec v javni obravnavi. Cilj ukrepov je degetoizacija in vključitev Romov v družbo. Dokument je občina poslala tudi UN, ki je podal svoje mnenje in predloge. V aprilu 2022 je občinski svet dokument tudi sprejel.

V septembru 2022 je bil v obravnavi na občinskem svetu tudi Pravilnik o sofinanciranju urejanja bivalnih razmer romske skupnosti, ki ga takratni občinski svet ni potrdil.

V letu 2022 so bili izvedeni ukrepi na naslednjih področjih:

* urejanje prostorske problematike romskih naselij in izboljševanje bivalnih razmer pripadnikom romske skupnosti:
* projekt »Romski športni park« še ni realiziran. V proračunu za leto 2022 je občina zagotovila sredstva za izdelavo DIIP dokumentacije v višini 793 evrov. DIIP-a občinski svet ni potrdil, ker občini ni uspelo pridobiti, poleg občinskih, še ostalih virov financiranja;
* dodelitev enkratne občinske denarne pomoči 11 družinam (strošek občine je 3.901 evrov). Poleg blažitve socialne stiske je bila denarna pomoč namenjena tudi za dokumentacijo za legalizacijo gradnje. Enkratna občinska denarna pomoč je določena v višini 270 evrov, vendar se v skladu z občinskim odlokom lahko dodeli tudi v višjem znesku;
* v naselju sta bili izvedeni dve čistilni akciji (odvoz kosovnih in nevarnih odpadkov, avtomobilskih delov, gum, gospodinjskih aparatov, odpadnega železa), ki so jih Romi nekontrolirano prinesli v naselje in so predstavljali nevarnost za bivanje. Strošek je znašal 3.340 evrov;
* občina je romski družini zagotovila bivalno mobilno hišo v naselju Vejar za tri osebe, ki so se zaradi rušitve hiše v Trebnjem preselile v naselje. Strošek ureditve bivalnih pogojev in dokumentacije je znašal 49.708 evrov;
* občina je za namen odkupa zemljišč v romskem naselju in pridobivanju dokumentacije namenila 13.715 evrov;
* vzgoje in izobraževanja, dviga izobrazbene ravni pripadnikov romske skupnosti:
* v letu 2022 je bil za romske učence OŠ Trebnje zagotovljen dodaten jutranji prevoz šolskega avtobusa, in sicer za tiste učence, ki imajo preduro;
* izvajalec Vrtec Mavrica Trebnje: »Preventivni program za romske družine Vrtca Mavrica« je na občinskem razpisu pridobil 600 evrov;
* izvajalec CSD Dolenjske in Bele krajine, enota Trebnje, je izvedel projekt »Poletni tabor za romske otroke« (strošek občine je 800 evrov) in »Preventivni program za romske družine Skupaj zmoremo več«, (strošek občine je 800 evrov);
* dnevni center Kher šu Beši, ki je namenjen otrokom in mladostnikom (v starosti od 5 – 15 let) se izvaja v naselju Vejar pod okriljem CSD Dolenjske in Bele krajine, enota Trebnje. Dnevno se v program vključi med 15 do 30 otrok, dnevni center je odprt 6 ur dnevno, 5 dni v tednu. Občina zagotavlja sredstva v višini 7.000 evrov in brezplačno uporabo prostorov;
* v naselju deluje dejavnost CŠOD, prostore je zagotovila občina in jih predala v brezplačno uporabo CŠOD za dobo 5 let;
* izvajalec CIK Trebnje je izvajal Program Osnovna šola za odrasle (javna služba - 3000), z udeležbo 72 pripadnikov romske skupnosti. Občina je zagotovila sredstva v višini 3.681 evro;
* v naselju Vejar je zagotovljena vsakodnevna prisotnost strokovnih delavcev vrtca, CSD in CŠOD;
* spodbujanja zaposlovanja, poklicnega izobraževanja in usposabljanja pripadnikov romske skupnosti:
* APZ javna dela – financiranje enega programa javnih del, kamor so bili vključeni pripadniki romske skupnosti, in sicer za »pomoč Romom pri socializaciji« - CSD Trebnje je zaposlil tri javne delavce (od tega dva Roma). Skupen strošek občine je bil 8.480 evrov;
* spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti:
* v uredništvu Glasila občanov občine Trebnje zastopa romsko populacijo predstavnica romske skupnosti;
* izvajalec OŠ Trebnje je v šolskem letu 2021/2022, torej tudi v letu 2022, izvajal dva projekta, ki sta bila v podporo vzgojno-izobraževalnemu delu z romskimi učenci. To sta bila projekta:
* Dvig socialnega in kulturnega kapitala v okoljih, kjer živijo predstavniki romske skupnosti,
* Uspešno vključevanje Romov v vzgojo in izobraževanje Il.

V okviru obeh projektov so bile zaposlene tudi tri romske pomočnice, ki so izvajale dejavnosti povezovanja romske skupnosti in šole ter vseh drugih družbenih subjektov na območju pristojnosti OŠ Trebnje. Preko teh dejavnosti v projektu so se povezovali z Vrtcem Mavrica Trebnje, CSD DBK, enota Trebnje, CIK Trebnje, Policijsko postajo Trebnje in ZD Trebnje. Vse načrtovane dejavnosti so usklajevali s pomočjo romskih pomočnic, ki so v okviru svojih delovnih obveznosti izvajale različne dejavnosti, in sicer:

* podporne dejavnosti za romske učence,
* podporne dejavnosti za romske starše,
* pomoč pri organizaciji, obveščanju in izvajanju srečanja za starše romskih učencev,
* pomoč pri vsakodnevnem vključevanju romskih učencev v VIZ delo,
* usklajevanje učnih obveznosti romskih učencev,
* pomoč pri njihovem šolskem delu doma in pripravi na pouk,
* sodelovanje pri šolskih dejavnostih v smislu podpore pri vključevanju učencev v te dejavnosti,
* spremljanje dela romskih učencev,
* spremljanje odzivanja in sodelovanja romskih staršev s šolo,
* spodbujanje romskih staršev k sodelovanju s šolo,
* obveščanje romskih staršev in spodbujanje k njihovemu vključevanju v reševanje morebitne vzgojne problematike in
* ostale operativne naloge, ki so izvirale iz konkretnih vsakodnevnih dejavnosti v okviru letnega delovnega načrta šole.

Dve romski pomočnici, ki sta bili zaposleni v okviru teh projektov, sta bili neromskega porekla, ena zaposlena oseba pa je bila Rominja. Vse romske pomočnice so odlično opravljale svoje delo in navezale zelo dobre in pristne odnose tako z romskimi učenci kakor tudi z njihovimi starši v romskem naselju. Strošek financiranja iz občinskega proračuna je zajet v strošku APZ.

Občina Trebnje je že leta 2017 ustanovila Multidisciplinarni aktiv za integracijo Romov, MDA. Poleg tega so vse institucije, kot so občina, vrtec, šola, ZD, izvajalci šolskih prevozov, CSD itd. v stalnem stiku in usklajujejo delo. Šola dnevno javlja CSD podatke o prisotnosti otrok pri pouku. V letu 2022 se aktiv ni sestal zaradi kadrovskih sprememb, zadnja seja je bila decembra 2021.

Delovno telo občinskega sveta, Komisija za spremljanje položaja romske skupnosti, je bilo konstituirano v začetku januarja 2020. Komisija je v letu 2022 izvedla dve seji.

Občina Trebnje je uspešno izvedla volitve za romskega svetnika. Izvoljeni svetnik se je aktivno vključil v delo pristojnih organov.

Občina je za izvajanje navedenih ukrepov in aktivnosti v zvezi z urejanjem položaja pripadnikov romske skupnost v občini v proračunu za leto 2022 zagotovila sredstva v višini 75.812 evrov.

## **1.20 Občina Turnišče**

Občina je poročala, da je pristopila k pripravi podrobnega področnega programa, ki ga bo pripravil zunanji izvajalec, in sicer Razvojni center Murska Sobota, predvidoma v prvi polovici leta 2023. Nato sledi še postopek obravnave in sprejema v okviru občinskega sveta. V občini se je konstituirala Komisija za spremljanje položaja romske skupnosti v občini, vendar pa je težava pri sodelovanju samih pripadnikov romske skupnosti, tudi svetnika, ki zastopa interese romske skupnosti občinskem svetu.

V letu 2022 je občina prejeta dodatna sredstva po 20.a členu ZFO-1 namenila za izboljšanje urejanja prostorske problematike naselja v Gomilici (izdelava geodetskih posnetkov in vris stavb v kataster stavb, priprava dokumentacije za legalizacijo objektov, kar je bilo vloženo na UE Lendava, del sredstev pa je občina porabila za tekoče vzdrževanje naselja (odstranitev dveh zapuščenih stavb, urejanje naselja in montaža skupne elektro omarice za del naselja). Skupaj je občina v letu 2022 neposredno v romsko naselje investirala 29.972 evrov, preostanek sredstev pa za izvajanje nalog z ostalih področij.

Z nadaljnjimi vlaganji bo občina nadaljevala tudi v letu 2023, po sprejetem proračunu za leto 2023 oziroma se določen del načrtovanja že izvaja.

1. OSTALE OBČINE Z ROMSKIM PREBIVALSTVOM

## **2.1 Občina Brežice**

Občina je poročala, da je sprejela Strategijo reševanja romske tematike v Občini Brežice 2022–2030, ki je stopila v veljavo 8. julija 2022. Ima naravo podrobnega področnega programa, na podlagi katerega se bodo izvajali ukrepi za večjo vključenost romske skupnosti. V letu 2023 bo ključni cilj priprava akcijskega načrta za izvajanje strategije, v okviru katerega bo podrobno razdelano izvajanje ukrepov. Pri oblikovanju strategije so sodelovali akterji, ki se dnevno srečujejo s ciljno populacijo in so s svojimi izkušnjami in predlogi sooblikovali ukrepe. Podoben koncept bo občina zasledovala tudi pri pripravi akcijskega načrta. Strategija je objavljena na spletni strani občine pod kategorijo strateški dokumenti.

V letu 2022 so bili izvedeni naslednji ukrepi:

* na področju urejanja prostorske problematike romskih naselij in izboljšanje bivalnih razmer pripadnikov romske skupnosti so bile izvedene naslednje aktivnosti:
* občina je v letu 2021 pristopila k pripravi OPPN za območje romskega naselja EUP GAZ-03. Za te potrebe je bil v letu 2021 že izdelan geodetski posnetek za območje z naslovom OPPN za območje romskega naselja EUP GAZ-03. Posnetek je bil v letu 2022 razširjen na območje izven stavbnega zemljišča romskega naselja, kamor se je naselje že razširilo. Strošek dodatnega geodetskega posnetka je znašal 1.190 evrov;
* v letu 2022 se je pristopilo tudi k podpisu pogodbe s podjetjem ACER d. o. o. Novo mesto, ki je izdelovalec OPPN. Za pripravo strokovnih podlag širšega območja romskega naselja je dne 17. novembra 2022 potekal sestanek z občinskimi strokovnimi službami;
* za namen urejanja lastništva zemljišč, zasedenega s strani Romov, je bila v letu 2022 naročena ocena vrednosti zemljišč. Strošek za ta namen je znašal 1.150 evrov;
* zgoraj omenjene aktivnosti se navezujejo na izvrševanje ukrepa 1.1: Priprava Občinskega podrobnega prostorskega načrta v okviru strategije, s katerim bo občina lažje dosegla ureditev lastniških razmerij in statusa zemljišč v naselju Krušče;
* vsako leto se iz proračunskih sredstev za večjo vključenost romske populacije namenja tudi nadomestilo Krajevni skupnosti Cerklje ob Krki za obnovo in izgradnjo infrastrukture, s ciljem večanja vključenosti romske populacije v krajevnem okolju v višini 8.346 evrov;
* na področju vzgoje in izobraževanja, dviga izobrazbene ravni pripadnikov romske skupnosti in štipendijske politike so bile izvedene naslednje aktivnosti:
* romski pomočnik: občina še naprej zagotavlja sredstva za redno zaposlitev romske spremljevalke na OŠ Cerklje ob Krki v višini 17.868,27 evra. Na tem delovnem mestu je zaposlena Rominja;
* šolske potrebščine: OŠ Cerklje ob Krki občina še naprej namenja proračunska sredstva za nakup šolskih potrebščin za romske učence in za kritje materialnih stroškov za dodatno delo z romskimi učenci v višini 500 evrov;
* javna dela: občina je v letu 2022 zagotavljala sredstva za javna dela, in sicer CSD za javno delo po programu Pomoč Romom pri socializaciji, v višini 3.091 evrov;
* dodatna učna pomoč romskim otrokom: projekt je predstavljen pod področjem spodbujanja ohranjanja in razvoja romskega jezika;
* na področju spodbujanja zaposlovanja, poklicnega izobraževanja in usposabljanja pripadnikov romske skupnosti ni bilo izvedenih posebnih aktivnosti, razen že omenjenih, ki posledično vplivajo tudi na zaposlovanje;
* na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti so bile izvedene naslednje aktivnosti:
* sofinanciranje projekta »Ohranjam romski jezik in se učim slovenskega« zavodu Dobra družba v okviru javnega razpisa za sofinanciranje razvojnih projektov v letu 2022. Društvu je bilo odobreno tudi sofinanciranje projekta na MK, z odločbo št. 0950-183/2022-3340-2 z dne 17. junij 2022 v okviru Javnega razpisa na področju romske skupnosti v RS za leto 2022. Namen projekta je bil izvajanje delavnic za romske otroke (npr. bralne, pevske delavnice), s ciljem ohranjanja maternega jezika in učenja slovenskega jezika. Delež sofinanciranja s strani občine je bil v višini 659,95 evra, ki pa je bil namenjen materialnim stroškom za lažjo izvedbo projekta, saj se je izvajal pretežno na prostem v romskem naselju. Projekt je potekal v obdobju od aprila do novembra 2022;
* zaradi dobrih izkušenj z omenjenim projektom je občina pristopila k sofinanciranju projekta učne pomoči v mesecu novembru in decembru, ki ga je izvajalo Romsko društvo Novo življenje Brežice. Izvedenih je bilo 24 delavnic učne pomoči romskim otrokom prve triade v romskem naselju Krušče v času od 12. novembra do 23. decembra 2022. Poudarek je bil na opravljanju domačih nalog, utrjevanju snovi, učenju prepoznavanja številk in črk. S sofinanciranjem učne pomoči v višini 1.524 evrov je občina uresničevala cilj strategije št. 6: Dvig izobrazbe med romsko populacijo;
* na pobudo Romskega društva Novo življenje Brežice je občina sofinancirala tudi obdaritev otrok. Obdarovanje romskih otrok v romskem naselju Krušče se nanaša na cilj strategije št. 12: Krepitev sobivanja med pripadniki romske skupnosti in večinskega prebivalstva. Obdarovanje mladoletnih otrok romskega naselja Krušče (pri Gazicah) se je izvedlo 23. decembra 2022 v samem naselju Krušče. Darilni komplet je vseboval odejo in dve brisači ter manjši komplet sladkarij, ki se jih otroci še vedno najbolj razveselijo. Z namenom promocije zdrave prehrane pa je vsaka družina z otroki prejela zaboj ekoloških jabolk lokalnega pridelovalca. Končni strošek obdaritve 45 mladoletnih otrok je znašal 1.585 evrov;
* javni zavod Knjižnica Brežice, katerega ustanoviteljica je občina, je, kot je praksa vsako leto, ozaveščala splošno javnost o romski kulturi na svetovni dan Romov (8. aprila) in na svetovni dan romskega jezika (5. novembra). Aktivnosti so vključevale predstavitev knjig z romsko tematiko, avtorjev romskega porekla in dvojezičnih knjig (romščina in slovenščina). Finančne posledice omenjenih aktivnosti je težko opredeliti, saj so del rednega delovanja javnega zavoda;
* občina je v letu 2022 ponovno organizirala aktivnost ob svetovnem dnevu Romov (8. april), in sicer je izvedla akcijo obdarovanja romskih družin v občini Brežice. Družinam so se podarila: otroška oblačila, oblačila za mladostnike in odrasle, posteljnina, brisače, vzmetnice, knjige itd. Finančne opredelitve ni mogoče narediti, saj je bil ves material podarjen s strani občanov občine Brežice za socialno ogrožene družine. Z akcijo se je pristopilo k izboljšanju cilja strategije št. 12: Krepitev sobivanja med pripadniki romske skupnosti in večinskega prebivalstva.

Občina je v letu 2022 za izvajanje ukrepov oziroma aktivnosti v zvezi z urejanjem položaja pripadnikov romske skupnosti v občini iz različnih proračunskih postavk financirala zgoraj navedene aktivnosti, del sredstev pa se je namenila tudi za aktivnosti, ki so se izvajale v letu 2021, vendar je plačilo zapadlo v leto 2022. Iz postavke 00613 Strategija romske populacije v občini Brežice so bila izvedena plačila aktivnosti iz leta 2021, in sicer za:

* delavnico predstavitve preventivnih ukrepov za preprečevanje širjenja okužb COVID–19, ki ga je izvedlo Romsko društvo Romani Union iz Murske Sobote, v višini 1.355,38 evra. Za lažjo izvedbo delavnice so bile v naselje dostavljene stojnice od Komunale Brežice (strošek prevoza 203,50 evra) in
* analizo rezultatov ankete »Odnos prebivalcev in prebivalk KS Cerklje ob Krki do romske tematike v naselju Krušče« za potrebe priprave strategije. Izvajalec je bila Socialna akademija, ki je prejela 2.400 evrov.

Občina Brežice je tako v letu 2022 namenila skupaj 39.873,83 evra sredstev, in sicer za naslednje namene:

* 00283 Prostorski izvedbeni akti – dodaten geodetski posnetek: 1.190 evrov;
* 00290 Cenitve, meritve, odškodnine – ocena vrednosti zemljišč: 1.150 evrov;
* 00271 – Odškodnina KS Cerklje ob Krki – Romi – nadomestilo: 8.346 evrov;
* 00600 – Romski spremljevalec – romski pomočnik: 17.868,27 evra;
* 00110 – Drugi programi v občini – šolske potrebščine: 500 evrov;
* 00043 – Javna dela – javna dela – Pomoč Romom pri socializaciji: 3.091,73 evra;
* 00406 – Razvojni projekti – projekt »Ohranjam romski jezik in se učim slovenskega jezika«: 659,95 evra;
* 00613 – Strategija romske populacije v občini Brežice – projekt učna pomoč: 1.524 evrov;
* 00613 – Strategija romske populacije v občini Brežice – obdaritev otrok: 1.585 evrov;
* 00613 – Strategija romske populacije v občini Brežice – Delavnica – preventivni ukrepi (COVID–19): 1.355,38 evra;
* 00613 – Strategija romske populacije v občini Brežice – prevoz stojnic: 203,50 evra;
* 00613 – Strategija romske populacije v občini Brežice – analiza rezultatov ankete: 2.400 evra.

Sredstva iz naslova 20.a člena ZFO-1, ki so bila v letu 2022 občini dodeljena za potrebe sofinanciranja obveznosti občin z romskimi naselji, so bila porabljena v višini 39.873,83 evra in za namene, kot je predstavljeno zgoraj. Razlika sredstev je ostala v integralnem proračunu, saj so sredstva dodeljena kot popravek primerne porabe in so zato nenamenska, kot je bilo to pojasnjeno v gradivu Vlade RS za sprejem teh določb ZFO-1.

## **2.2 Občina Ivančna Gorica**

Občina je poročala, da je občinski svet na svoji 28. redni seji dne 30. marca 2022 sprejel *Akcijski načrt Občine Ivančna Gorica za vključevanje pripadnikov romske skupnosti na območju občine Ivančna Gorica v širšo družbeno skupnost za obdobje 2021–2030*. Akcijski načrt vključuje štiri bistvena področja urejanja, in sicer: bivanjske razmere, izobraževanje, zaposlovanje in varno sobivanje.

Na področju prostorske problematike je občina poročala, da večina Romov iz naselja Vrhpolje trenutno živi na zemljišču v lasti občine, na kmetijskem zemljišču, v neposredni bližini avtoceste. Občina si že dlje časa prizadeva, da bi nepremičnina postala zazidljiva. S tem namenom je bil konec leta 2021 organiziran sestanek z ministrstvom, pristojnim za okolje in prostor, v smeri zazidljivosti, na podlagi česar bi v naselju ostali (vsaj) najstarejši Romi. Sprejet je bil dogovor, da naj bi bil del zemljišča zazidljiv v okviru sprejetega OPN (trenutno potekajo postopki za sprejem, termin sprejema še ni znan), na podlagi česar bi bilo mogoče legalizirati del romskega naselja.

Ena družina iz naselja Vrhpolje s 4 otroki (2 sta v šoli) trenutno živi v stanovanju, v bloku. Prosilki – materi je bilo skladno z 29. členom Pravilnika o dodeljevanju neprofitnih stanovanj v najem dodeljeno stanovanje do konca februarja 2023 s prioritetnim namenom, da se omogoči otrokom, še posebej pa šoloobveznima otrokoma, vsaj minimalne pogoje (topla voda, elektrika, vključevanje v okolje itd.), v katerih lahko opravljata domače naloge, se učita itd. Stanovanje je v centru Ivančne Gorice, čeprav ne dosega normativa bivalnih površin (47,87 m2), ki je potreben za število članov družine, se je prosilka strinjala z dodelitvijo stanovanja navedenih kvadratur, saj ji stanovanje pomeni boljše pogoje od tistih, v katerih so živeli. Občina je opravila več sestankov s sostanovalci bloka in upravnikom, ker naj bi bil večkrat kršen javni red in mir v stanovanjskem naselju oziroma večstanovanjski stavbi (bloku), pojavljajo se tudi težave glede sobivanja.

Ureditev stanovanjskih razmerij (izselitev iz naselja ali legalizacija naselja) si želijo tudi druge romske družine. Občina išče primerno lokacijo, kamor bi namestila vsaj še eno družino, ki ima dva majhna otroka, vendar je bila doslej neuspešna. Ostali prebivalci izven naselja, iz romskih in mešanih družin, ki so se priselili iz sosednjih občin, živijo v zasebnih najemniških razmerjih.

Na področju vzgoje in izobraževanja, dviga izobrazbene ravni, štipendijske politike in varnega sobivanja je občina poročala, da sta v javni vrtec po pridobljenih podatkih vključena dva romska otroka, en otrok obiskuje šolo v tej občini in en otrok v drugi občini. Podatkov o romskih in mešanih družinah, ki so se priselile iz sosednjih občin in živijo v zasebnih najemniških razmerjih, občina nima. Občina je bila tudi v letu 2022 v sodelovanju s pristojnim CSD vključena v dva projekta, in sicer:

* »JuTRO nove Misli«: namenjen je romskim otrokom in mladostnikom, izvaja se v romskih naseljih in v prostorih enote CSD. Namen programa je boljše prepoznavanje potreb romske predšolske in šolske populacije, njihovih družin in reševanje romske problematike predvsem v smislu socialnega vključevanja otrok v vrtčevski in šolski sistem;
* »Tikno them – Mali svet«: gre za preventivni program ustvarjanja pogojev za izenačevanje možnosti do izobraževanja romskih otrok z namenom napredka otrok, tako na področju umskih kot na področju motoričnih dejavnosti.

Z vključevanjem romskih predšolskih otrok v omenjeni program se skuša doseči izenačevanje možnosti do izobraževanja, socializacijo v smislu vzorcev in zahtev, ki jih pred vsakim otrokom postavljajo institucije izobraževanja, ter omogočiti enakovredne pogoje za optimalni razvoj. Program se poleg osnovne organizirane oblike vzgoje in varstva dopolnjuje tudi z izobraževalnimi in kulturnimi vsebinami.

V praksi programa potekata na način, da javna delavka obiskuje romske družine. Ena romska družina se je vključila v storitev pomoč družini za dom. Namen izvajanja storitve je:

* svetovanje pri vzgoji otrok,
* učna pomoč mamici kot tudi otrokom,
* svetovanje na področju organizacije doma.

V okviru storitve družini se javna delavka seznanja tudi s širšo družino (babico in drugimi sorodniki) in jih vključuje v pomoč. Aktivno vabijo vse romske družine. Poudarek je na vključevanju družin z otroki. Javna delavka je vzpostavila dober odnos, romske družine jo sprejemajo.

Na področju zaposlovanja, poklicnega izobraževanja in usposabljanja je občina poročala, da je po pridobljenih informacijah v občini zaposlen zgolj en Rom. Po podatkih pristojnega CSD se ena odrasla Rominja izobražuje v smeri dokončanja osnovne šole. Odrasli Romi po pridobljenih podatkih ne izkazujejo interesa v smislu zaposlovanja ali pridobitve nadaljnje izobrazbe. V občini menijo, da bodo potrebne aktivnosti za vključevanje Romov v politiko zaposlovanja, vendar na širši ravni, kot je lokalna skupnost.

Na področju spodbujanja ohranjanja in razvoja romskega jezika ter kulturne, informativne in založniške dejavnosti romske skupnosti je občina poročala, da Krajevna knjižnica Ivančna Gorica sodeluje z romsko družino, ki živi v neprofitnem stanovanju. Otroci so včlanjeni v knjižnico. Med vodjo knjižnice in mamo otrok so potekali pogovori glede programov knjižnice in nudenja storitev.

Glede namenjenih sredstev občine za izvajanje ukrepov v letu 2022 je občina poročala, da je omogočila eni družini bivanje v občinskem stanovanju, za javna dela na področju pomoči Romom pri socializaciji ter urejanju prostorov je bilo izplačanih 9.113,72 evra. Mami družine, ki živi v neprofitnem stanovanju, je bila s strani občine nakazana enkratna občinska pomoč v višini 421,89 evra za poplačilo dolga za ogrevanje. V skladu z odločbo CSD je ista mama upravičena do subvencije neprofitne najemnine v višini 85,93 evra mesečno, ki jo pokriva občina. Celotna višina najemnine sicer znaša 146,69 evra. V skladu z odločbo CSD občina pokriva 90 % cene vrtca za njene otroke, ki so vključeni v javni Vrtec Ivančna Gorica.

## **2.3 Občina Ribnica**

Občina je poročala, da še ni sprejela podrobnega področnega programa na tem področju. Je pa na področju urejanja prostorske problematike romskih naselij in izboljšanja bivalnih razmer pripadnikov romske skupnosti začela postopek sprememb in dopolnitve OPN in izdelavo Strokovnih podlag za urejanje romskih naselij na območju Ribnice. Občina je aktivnosti za pridobitev ustreznih rešitev, ki bodo prebivalcem omenjenih naselij in prebivalcem vplivnih območij teh naselij nudile ustrezne bivalne razmere in imajo osnovo v planskih aktih, začela izvajati že v letu 2021, ko je naročila izdelavo teh strokovnih podlag. Za zagotovitev racionalne in skladne rabe prostora v prihodnjem prostorskem razvoju Ribnice je bilo namreč treba pretehtati možnosti za urejanje in nadaljnje širitve obstoječih romskih naselij in za urejanje novih, pa tudi za preselitev tistih obstoječih naselij, ki so v koliziji z drugimi, obstoječimi ali načrtovanimi programi v prostoru. Eden od temeljnih pogojev za komunalno in prostorsko urejanje romskih naselij je njihova ustrezna opredelitev v OPN, zato je bila izdelava strokovnih podlag ključnega pomena za nadaljevanje postopkov, vezanih na prostorsko načrtovanje na lokalni ravni. Strokovna podlaga, ki je bila izdelana oziroma končana v marcu 2022, je bila vključena v osnutek četrtih sprememb in dopolnitev Odloka o občinskem prostorskem načrtu Občine Ribnica – spremembe št. 4. Osnutek sprememb OPN št. 4 je bil junija 2022 poslan nosilcem urejanja prostora v pridobivanje prvih mnenj. Kljub zakonsko določenem 30-dnevnem roku za podajo mnenj je občina od nekaterih ministrstev pridobila mnenja šele po več mesecih, kar je vplivalo na spremembo zastavljenega terminskega plana oziroma podaljšanje postopka za pripravo in sprejem teh sprememb OPN. Postopek je trenutno v fazi priprave dopolnjenega osnutka sprememb OPN št. 4, potekajo pa tudi usklajevanja s posameznimi nosilci urejanja prostora glede zahtev in ugotovitev iz podanih mnenj. Občina poudarja težave, s katerimi se sooča pri pripravi sprememb OPN št. 4, ki se nanašajo na prostorske umestitve in ureditev romskih naselij. Zavod RS za varstvo narave je namreč v svojem mnenju navedel, da predlagane rešitve, ki zadevajo romsko naselje v Goriči vasi, z vidika varstva narave niso sprejemljive. MKGP pa je pri posegu, s katerim je občina predlagala spremembo namenske rabe kmetijskih zemljišč v območja stavbnih zemljišč za romsko naselje Goriča vas, navedlo, da je poseg za ministrstvo nesprejemljiv, razen če občina izpolni pogoj in zagotovi ustrezno vračilo nepozidanih stavbnih zemljišč v kmetijsko namensko rabo. Navedeni pogoj je za občino nesprejemljiv, saj ne razpolaga s stavbnimi zemljišči, ki bi jih bilo mogoče vrniti v kmetijska zemljišča.

Občina je v letu 2022 financirala izvedbo popravil in vzdrževanja poti v romskih naseljih Lepovče in Goriča vas.

V letu 2022 je občina sofinancirala še naslednje ukrepe:

* zaposlitev romskega pomočnika, in sicer preko javnih del, ter financiranje zaposlitve strokovne delavke na CSD Osrednja Slovenija – Zahod, Enota Ribnica, v programu na področju socialnega varstva in integracije Romov. Oba zaposlena sta aktivno sodelovala pri vključevanju romskih otrok v vrtec. Sodelovala sta pri več projektih, katerih cilj je bil večje sodelovanje tako romskih otrok kot romskih staršev s šolo. Zaposlena sta sodelovala pri izvedbi programa vesele počitnice, katerega cilji so bili tudi socializacija in izobraževanje. Oba delavca sta med svojim delom vsak dan redno obiskovala naselja, nudila učno pomoč otrokom iz posameznih družin in pomoč posameznikom. Med drugim sta izvajala delo v sklopu storitve Pomoč družini za dom in skušala sproti reševati težave ali konflikte, ki so se pojavljali;
* izvedbo programov socializacije romske populacije – motivacijske delavnice;
* zaposlitev treh pripadnikov romske skupnosti preko javnih del pri Javnem komunalnem podjetju komunala Ribnica d.o.o. Oba delavca, zaposlena na CSD, katerih zaposlitev je bila (so)financirana s strani občine, sta v letu 2022 pomagala in usmerjala zainteresirane Rome pri iskanju zaposlitve.

Občina Ribnica je v letu 2022 zagotovila finančna sredstva za:

* sofinanciranje zaposlitve romskega pomočnika na CSD Osrednja Slovenija – Zahod, Enota Ribnica (javna dela): 7.267,23 evra;
* sofinanciranje zaposlitve Romov (Javno komunalno podjetje Komunala Ribnica d.o.o.): 7.721,21 evra;
* financiranje zaposlitve strokovnega delavca preko CSD Osrednja Slovenija – Zahod, Enota Ribnica, na področju romske problematike: 21.585,33 evra;
* sofinanciranje izvedbe programov socializacije romske populacije preko OZ RK Ribnice (motivacijske delavnice): 200 evrov;
* sofinanciranje dobave pitne vode: 459,90 evra;
* financiranje stroškov delovanja Komisije za spremljanje položaja romske skupnosti: 1.841,54 evra;
* izdelava strokovnih podlag za ureditev romskih naselij: 6.405 evrov;
* sofinanciranje spremljevalca otrok s posebnimi potrebami pri prevozu v OŠ Ljubo Šercer Kočevje od meseca oktobra (zaradi preprečevanja psihičnega in fizičnega nasilja s strani romskih otrok smo morali od oktobra 2022 dalje zagotovitvi spremljevalca pri prevozu otrok): 1.728,43 evra;
* urejanje romskega naselja Lepovče in Goriča vas (popravilo in vzdrževanje poti): 4.624 evrov;

Vsa navedena sredstva so bila porabljena iz sredstev, ki jih je občina prejela na podlagi 20.a člena ZFO-1 (115.090 evrov).

## **2.4 Občina Šalovci**

Občina je poročala, da je v skladu z ZRomS-1 in NPUR 2021–2030 ter sprejetim načrtom oziroma programom Komisije za spremljanje položaja romske skupnosti v Občini Šalovci, ki ga je potrdil Občinski svet Občine Šalovci tudi v letu 2022 nadaljevala z uresničevanjem ciljev in ukrepov za izboljšanje socialno-ekonomskega položaja romske skupnosti in njenih pripadnikov.

Občina je tudi v letu 2022, tako kot v preteklosti, izvajala svoje stalne naloge, kot sta košnja in mulčanje okolice hiš, starejšim pripadnikom skupnosti je pripravila in dostavila drva za kurjavo. Prav tako je opravljala različna manjša vzdrževalna dela v in na stanovanjskih objektih ter opravljala tudi brezplačne prevoze do javnih ustanov, bolnišnic, lekarn, trgovin, hkrati pa dvema osebama dostavljala tople obroke hrane. Ob zaključku leta je občina pripravila dodatno srečanje, namenjeno samo pripadnikom romske skupnosti, kjer je vse člane skupnosti tudi obdarila.

Med investicijami je občina družini, ki se je preselila na območje občine, uredila dovozno pot do hiše in zgradila nov prepust. Največja investicija je bila ureditev in modernizacija javne poti do romskega naselja v Šalovcih. V sklopu investicije je bilo v celoti urejeno odvodnjavanje, zgrajen nov prepust, sanirani so bili jarki in na določenem odseku postavljene kanalete. Utrdili so tudi vozišče v skladu s predpisi in asfaltirali cesto v dolžini 200 metrov. V sklopu investicije je občina uredila dovoze do treh gospodinjstev.

Dvema gospodinjstvoma, ki ju pesti prostorska stiska in pomanjkanje primernih prostorov za mlajše člane gospodinjstva, posebej za mlado družino z novorojencem, je občina pomagala z nakupom gradbenega materiala in stavbnega pohištva.

Občina je podeljevala tudi enkratno denarno občinsko pomoč in izvajala druge aktivnosti z neposrednim učinkom oziroma aktivnosti, ki bodo implementirane v prihodnjem obdobju. V dogovoru s CSD, enota Murska Sobota, in v sodelovanju z občinama Kuzma in Moravske Toplice (prijavitelj je bila občina Kuzma), so zaposlili osebo iz občine Šalovci za izvajanje učne pomoči. Ta aktivnost se je izkazala kot zelo dobrodošla in koristna, zato bodo z njo nadaljevali tudi v prihodnje. Za vse šoloobvezne otroke, pripadnike romske skupnosti, občina zagotavlja prevoz s kombijem od doma do šole in obratno. Večkrat so se predstavniki občine sestali tudi na območju naselja in se s prebivalci pogovorili o potrebah, pričakovanjih, hkrati pa tudi opozorili na določene pomanjkljivosti, predvsem glede vključevanja v odvoz odpadkov, čiščenja okolice in videza naselja in okolice hiš. Občasno so se predstavniki občine s predstavniki in vodstvom policijske postaje pogovorili o varnostnih razmerah, z ravnateljico in socialno delavko OŠ pa večkrat glede učnih rezultatov in sodelovanja v šoli. Občina ugotavlja, da so rezultati dobri in da ne zaznavajo težav. Občina z zadovoljstvom ugotavlja, da se pripadniki romske skupnosti vključujejo tudi v različne krožke, prav tako pa tudi v enodnevne ali večdnevne tabore, ki so bili izvedeni v času počitnic.

Občina je v letu 2022 opravila analizo aktualnega stanja, identificirala kratkoročne in dolgoročne potrebe in cilje ter se pogovorila z zunanjim izvajalcem glede priprave akcijskega načrta za razvoj romske skupnosti na območju Občine Šalovci 2023–2030.

## **2.5 Občina Škocjan**

Občina ni poročala na podlagi poziva UN za pripravo poročila vlade, ampak so na tem mestu podane informacije občine, ki jih je ta poslala po sestanku, ki je bil dne 24. novembra 2022 v prostorih občine.

Občina je poročala, da je v osnovno šolo vpisanih 400 otrok, od tega jih je 75 Romov, kar predstavlja velik odstotek vpisanih. Trenutno se izvajajo aktivnosti vzgoje za predšolske otroke in šolske otroke v naselju Dobruška vas 41 (večnamenski objekt, kjer se izvajajo aktivnosti predšolske vzgoje, je bil vrsto let postavljen v naselju na št. 35, zdaj deluje na št. 41), učinki so vidni in upajo, da se bo stopnja izobrazbe povečala, cilj projekta pa je, da se otroci pobliže seznanijo s slovenskim jezikom. Občina ocenjuje, da so Romi trenutno brezposelni in da je treba zagotoviti njihovo vključevanje v različne programe in aktivnosti, da se doseže drugačen način razmišljanja. Župan je predlagal vzpostavitev socialnega podjetništva za namen vključevanja Romov. Občina je opozorila tudi na premajhno število zaposlenih na pristojnem CSD, in sicer ima CSD Novo mesto zaposleni samo 2 delavki za področje romske tematike, kar je premalo, saj na območju tega centra živi približno 1600 Romov (območje Novega mesta, Šentjerneja, Škocjana).

Občina je po sestanku z dne 24. novembra 2022 poslala nabor izzivov, in sicer:

* nelegalne (črne) gradnje: vsako leto je postavljenih več objektov, v katera se naseljujejo Romi s pretvezo, da je to njihov dom, zato se potem objektov ne ruši (inšpekcija). Gradnja objekta na zemljišču s parcelno številko 1568 k.o. 1470 Dobrava je bila že večkrat prijavljena, a rezultatov ni. V enem letu je okoli tega objekta nastalo več novih objektov;
* delo na črno v romskem naselju;
* nelegalno odlaganje nevarnih odpadkov: odpadki so na zemljiščih, ki ležijo v območju Nature 2000 v neposredni bližini potoka Mlaka. Onesnaževanje vodotokov Mlinščica, Radulja, Mlaka. Vsebina odpadkov je zelo raznolika in škodljiva, npr. plastika, salonitne plošče, hlevski gnoj, avtomobili, olje itd. Kurjenje nevarnih odpadkov, kablov, avtomobilov itd.;
* zanemarjanje živali: v objektih so tudi živali brez ustrezne oskrbe (vode, hrane itd.). Živali se prosto in nekontrolirano gibajo po vasi (cestah, travnikih itd.) in s tem ogrožajo varnost v prometu ter vaščanov. S prosto pašo po zemljiščih vaščanov ogrožajo njihovo imetje. Vaščani se sprašujejo, zakaj veterinarska inšpekcija ne reagira in kaj lahko pričakujejo oziroma, kdo bo poskrbel za varnost;
* kaljenje javnega reda in miru ter kazniva dejanja: kraje (živali, pridelkov, denarja, nakita itd.); ogrožanje starejših (vlomi, kraje); ogrožanje varnosti z nenehno uporabo strelnega orožja – streljanje v zrak; ogrožanje varnosti v prometu (nekontrolirana vožnja, prosto sprehajanje živali, ovire na vozišču, metanje kamenja v avtomobile itd.); uničevanje pridelkov, vožnja po kmetijskih površinah, nastavljanje predmetov itd. V kraje je vključenih čedalje več mladoletnih otrok. Sodelovanje s policijo je sicer dobro;
* neobiskovanje pouka: nedolgo nazaj se je pojavila težava zaradi groženj romskega učenca – vključili sta se policija in CSD, zagotovilo se je spremstvo učenca. Otroci so prestrašeni, ne spijo, deležni so bili ustrahovanja (šlo je za dvanajstletnega učenca med devetletniki).

Občina je predlagala naslednje rešitve:

* predvsem zakonske spremembe: treba bi bilo urediti več segmentov zakonodaje (socialno področje, gradbeno področje, javni red in mir, področje izobraževanja itd.);
* sprememba destimulativne socialne politike;
* pomoč države pri preseljevanju (prevelika koncentracija na enem mestu pomeni, da posamezniki postanejo pogumni, močni, zato bi bilo treba zagotoviti 24-urni nadzor naselja ali policije ali vaščanov);
* ni uspešnih sodnih epilogov oziroma ti ostanejo nedokončani;
* delovanje CSD – potreben bi bil tudi ukrep odvzema otrok.

Na podlagi dogovora na sestanku naj bi občina pripravila konkretno vizijo občine za reševanje romske problematike in jo poslala UN. Ko bo vizija pripravljena, pa bi z namenom njene uresničitve sodelovali tudi vsi pristojni državni organi (KPV, UN, ministrstva), UN pa bi pomagal pri povabilu pristojnih ministrstev. Občina je po ponovnem pozivu UN z dne 20. januarja 2023 dne 25. januarja 2023 poslala dopolnitev vsebine zapisnika sestanka z dne 24. novembra 2022, in sicer s predlogi, kot sledi:

* sistemske spremembe zakonov na vseh področjih, kjer se srečujemo s tematiko Romov: obiskovanje šole, ponavljanje razredov, socialni transferi – sprememba socialne politike, javni red in mir, zaposlovanje, kazniva dejanja, sodni postopki idr. (nosilec dejavnosti država);
* po mnenju občine aktivna vloga UN v sodelovanju z lokalno skupnostjo, da se konkretno dela tudi na posameznih primerih;
* razseljevanje Romov – omogočiti jim dostojno življenje, spodbuditi odgovornost za zemljišča in bivališča, ki bi jih imeli v lasti (po mnenju občine nosilec dejavnosti UN v sodelovanju z lokalno skupnostjo, primer za primerom);
* omogočanje gospodarske aktivnosti na območju poslovne cone Dobruška vas: cona se ne more udejanjiti, čeprav ima vsa prostorska dovoljenja;
* dodatna finančna sredstva občini – osnovni šoli za izvajanje programov predšolske in šolske vzgoje, dokler se bivanjske razmere ne uredijo;
* varovanje območja Natura 2000: kjer Romi trenutno stanujejo, so varovana območja Nature 2000, rešiti problem odpadkov;
* vzpostaviti model socialnega podjetništva (po mnenju občine nosilec dejavnosti UN v sodelovanju z lokalno skupnostjo);
* urediti delovanje in prisotnost CSD na tem področju, okrepiti ekipe – naučiti jih ravnanja, medsebojnih odnosov in odnosov z otroki, s premoženjem, denarjem, naravo, živalmi itd. (po mnenju občine nosilec dejavnosti UN v sodelovanju z lokalno skupnostjo);
* druge rešitve, ki bi jih oblikovali skupaj.

V prostorih občine je nato 4. aprila 2023 potekal še en sestanek med županom in direktorjem UN. Dogovorjeno je bilo sodelovanje občine z UN v okviru projekta Nacionalna platforma za Rome za nudenje podpore občini pri pripravi akcijskega načrta občine na tem področju v skladu s 6. členom ZRomS-1. Prvi večdeležniški dogodek je bil izveden 15. maja 2023 v prostorih občine, dogovorjeni pa so bili glavni cilji in možni kratkoročni in dolgoročni ukrepi, ki bodo vključeni v akcijski načrt občine. Dogovorjeno je bilo, da UN pripravi podrobno poročilo z dogodka, na podlagi katerega občina pristopi k pripravi osnutka akcijskega načrta. V nadaljevanju bo nato izveden še en večdeležniški dogodek v občini, kamor bodo povabljeni predstavniki vseh pristojnih institucij na lokalni in nacionalni ravni ter predstavniki romske skupnosti, ki bo namenjen razpravi o osnutku akcijskega načrta in pripravi končnega predloga, ki ga mora na koncu obravnavati in sprejeti občinski svet.

**V primeru** **večjih mestnih občin**, kot so **Ljubljana, Maribor, Velenje in Celje**, kjer živijo pripadniki romske skupnosti, ki so se večinoma priselili iz držav bivše skupne države (Jugoslavije) v zadnjih desetletjih 20. stoletja iz ekonomskih razlogov, ni mogoče govoriti o poselitvi v t. i. romskih naseljih, ampak je poselitev razpršena in mešana z ostalimi prebivalci občin. Kljub temu so glede na dejansko stanje v posamezni občini tudi med temi občinami razlike v njihovem pristopu k naslavljanju izzivov. Še posebej v Ljubljani in Mariboru je pridobljenih že kar nekaj izkušenj pri podpornem delu z romskimi družinami, ko so se te morale preseliti oziroma naseliti v neprofitna najemna stanovanja v stanovanjskih soseskah.

## **2.6 MO Ljubljana**

Občina (MOL) je sporočila, da se glede na svojo demografsko strukturo ne sooča s specifično problematiko, ki bi se dotikala izključno romskega prebivalstva. Na območju MOL sicer so predeli, kjer živijo Romi, vendar ni mogoče govoriti o tradicionalnih oziroma avtohtonih sklenjenih romskih naseljih ali romski skupnosti, saj gre za mešano zastopanost Romov z ostalimi prebivalkami in prebivalci. Za vodenje evidenc prebivalcev po etnični pripadnosti MOL nima zakonske podlage oziroma pristojnosti, Romi so v MOL obravnavani enako kot ostali občani ter zanje občina ne izvaja posebnih ukrepov. Je pa Mestni svet MOL v letu 2021 sprejel Strategijo razvoja socialnega varstva za obdobje od leta 2021 do 2027, ki je temeljni strateški dokument za obdobje, na katero se nanaša, z izhodišči, usmeritvami in cilji ter nalogami MOL na področju socialnega varstva in vsebuje aktivnosti, storitve ter programe, ki jih zagotavlja občina in v katere se vključujejo ranljive skupine, med njimi tudi Romi.

## **2.7 MO Maribor**

Občina je poročala, da nima sprejetega podrobnega področnega programa in ukrepov oziroma akcijskega načrta na tem področju posebej za romsko skupnost. Romi so v občini obravnavani enako kot ostali občani in se lahko vključujejo v vse programe in ukrepe, ki jih izvaja občina oziroma pravne osebe v lasti občine. Od udeležencev oziroma prijaviteljev na javne razpise (npr. razpis Javnega medobčinskega stanovanjskega sklada Maribor (JMSS Maribor) za dodelitev neprofitnih stanovanj v najem) se ne zahtevajo občutljivi osebni podatki, kot so rasa, narodno poreklo in versko prepričanje (npr. pripadnost romski skupnosti).

V Mariboru je bilo pred leti največje število deložacij iz neprofitnih stanovanj v Sloveniji, ki so bile posledica neplačevanja najemnin in obratovalnih stroškov neprofitnih stanovanj v lasti JMSS Maribor. Iz tega razloga so na skladu povabili k sodelovanju Društvo za pomoč in samopomoč brezdomcev Kralji ulice, na katero se lahko njihovi najemniki in drugi občani Maribora obrnejo, ko imajo težave s plačevanjem položnic ali jim grozi izguba stanovanja. V letu 2017 je društvo vzpostavilo še posebej intenziven stik z Mariborčani v okviru skupnostnega prostora, ki je na Preradovičevi ulici 17 A v Mariboru. V tem naselju (Preradovičeva ulica 17, 17 A in 17 B ter Murkova ulica 2, 4 in 6) prebiva večje število pripadnikov romske skupnosti. Gre za stanovanjsko sosesko, kjer prevladuje velika mera brezposelnosti, nepismenosti oziroma slabše pismenosti, pojavljajo se konflikti med stanovalci, hrup, uničevanje skupne lastnine, težave pri ločevanju odpadkov ipd. Društvo izvaja program Preprečevanje deložacij in krepitev moči za ohranitev obstoječe nastanitve, pri čemer del programa poteka v skupnostnem prostoru na Preradovičevi ulici 17 A, Maribor. Gre za preventivni del programa in trenutno zajema več kot 140 uporabnikov, drugi del pa zajema terensko podporo posameznikom in družinam, pred in po kriznih situacijah z namenom ohranitve nastanitve ter trenutno zajema okvirno 65 uporabnikov. Z aktivnostmi društva se dvigujeta kakovost življenja in raven zadovoljstva najemnikov ter vzpostavlja zaupanje med najemniki, med katerimi so tudi Romi. Čeprav število deložacij iz stanovanj v lasti JMSS Maribor upada, je problematika še vedno pereča in veliko najemnikov ne zmore rednega plačevanja obveznosti, obenem pa se pojavlja vedno več najemnikov, kjer opažajo napačno rabo stanovanja (npr. kopičenje stvari v skupne prostore in nevzdržne vonjave, ki so posledica zanemarjenosti stanovanja oziroma neustreznega vzdrževanja stanovanja). Društvo je tudi v letu 2022 nadaljevalo z aktivno podporo ranljivim posameznikom in družinam. Z aktivnim sodelovanjem društva in JMSS Maribor se je preprečilo nekaj deložacij in tako občanom Maribora omogočilo, da so obdržali svoje bivališče, ter se finančno in psihosocialno okrepili. Tudi v letu 2023 bo JMSS Maribor z društvom še naprej izvajal antideložacijski program. Društvu je bilo za izvajanje programa v letu 2022 dodatno oddano 1 stanovanje za določen čas 5 let. V prejšnjih letih so bila društvu za izvajanje programa oddana 4 stanovanja in 1 začasna bivalna enota. Skupaj je tako društvu oddanih 6 stanovanjskih enot.

Z namenom izboljšanja položaja pripadnikov romske skupnosti, sobivanja in njihovega lažjega vključevanja v okolje, občina že deveto leto financira zaposlitev strokovne delavke, koordinatorice za romska vprašanja na CSD Maribor, ki skrbi za Rome, za izboljšanje njihovega materialnega položaja in jim svetuje o možnostih iskanja zaposlitev. Otroke in mlade Rome spodbuja k izobraževanju, s katerim se lažje vključijo na trg dela. Je nekakšen povezovalni člen med Romi, njihovimi družinami in romsko skupnostjo ter institucijami in občino. S skupnimi močmi poskušajo iskati rešitve na vseh področjih, ki pripomorejo k zagotavljanju nižje stopnje diskriminacije.

Na področju vzgoje in izobraževanja občina izvaja zakonsko predpisane normative in standarde v vrtcih ter osnovnih šolah za otroke oziroma učence Rome (dodatni strokovni delavec za delo z učenci Romi, oblikovanje oddelka, v katerem so romski učenci itd.), prav tako na področju zdravstva in socialnega varstva (uveljavljanje različnih pomoči, sofinanciranje društev, sofinanciranje romskega koordinatorja itd.). Tako je bilo tudi v letu 2022. V skladu z Letnim programom izobraževanja odraslih v letu 2022 je občina v sodelovanju z javnim zavodom Andragoški zavod Maribor – Ljudska univerza, katerega ustanoviteljica je, financirala 14 programov, s katerimi je sledila ciljem izobraževanja odraslih v Sloveniji, ki so opredeljeni tudi v ZIO-1 in razvojnem programu izobraževanja odraslih v MO Maribor 2020–2024 (RPIO MOM 2020–2024), in sicer dvigniti izobrazbeno raven prebivalstva in raven temeljnih zmožnosti, povečati zaposljivost aktivnega prebivalstva, izboljšati možnosti za učenje in vključevanje v izobraževanje ter omogočati dostop do kakovostnih izobraževalnih in učnih možnosti, spodbujati nižje izobražene in druge ranljive skupine k izobraževanju in učenju ter izboljšati splošno izobraženost, omogočati pridobivanje splošnih in poklicnih zmožnosti za osebnostno rast, aktivno delovanje v skupnosti in na trgu dela, krepiti solidarnost, sodelovanje in izmenjavo znanja ter izkušenj med generacijami. Občina je tako kot pretekla leta tudi v letu 2022 preko javnih razpisov štipendirala nadarjene dijake in študente ter dijake srednjega poklicnega izobraževanja. Od prijaviteljev na javna razpisa za pridobitev občinske štipendije, kakor tudi na vse ostale programe izobraževanja odraslih, se ne zahtevajo občutljivi osebni podatki, kot so rasa, narodno poreklo in versko prepričanje (npr. pripadnost romski skupnosti).

Občina vsako leto sofinancira zaposlitve preko programa javnih del, ki so namenjena tudi ranljivejšim skupinam, kot so Romi, in z javnim interesom potrdi vse prispele vloge romskih društev in drugih organizacij v občini. Na ZRSZ, Območni službi Maribor, jim pomagajo kot vsem ostalim brezposelnim občanom z ukrepi APZ. V letu 2022 so bili vključeni v program javnih del in v program socialne aktivacije, prav tako so bili vključeni v Osnovno šolo za odrasle in v programe neformalnega izobraževanja in usposabljanja (osnovna digitalna pismenost, izpit iz znanja slovenskega jezika na vstopni ravni, slovenščina kot drugi tuji jezik, računalniška pismenost za odrasle in usposabljanje za življenjsko uspešnost).

V okviru mestnega sveta aktivno deluje Komisija za spremljanje romske tematike, ki šteje 11 članov, in sicer so to predstavniki romske skupnosti (svetniki mestnih četrti in predsednik RD Romano Pralipe), predstavniki mestnega sveta in strokovnih služb, predstavnica oziroma direktorica JMSS Maribor, predstavnica CSD Maribor, predstavnik Policijske postaje Maribor in podžupanja, ki je bila predsednica komisije. Naloge komisije so predvsem spremljanje in obravnavanje položaja pripadnikov romske skupnosti, obravnavanje in dajanje predlogov ter pobud o vprašanjih, ki se nanašajo na položaj pripadnikov romske skupnosti, njihove pravice in razvojne možnosti, sodelovanje pri uresničevanju razvojnega programa občine, predvsem pri programih in reševanju vprašanj, ki se nanašajo na položaj in razvoj romske skupnosti v občini, obravnavanje vprašanj v zvezi z vzgojo in izobraževanjem pripadnikov romske skupnosti ter vprašanj v zvezi z ohranjanjem romskega jezika in kulture ter sodelovanje z romskimi društvi in drugimi organizacijami v občini. Delo te komisije zajema tudi spremljanje stanovanjske problematike Romov in vzpostavitev primerne rabe stanovanj ter večstanovanjskih objektov oziroma dvig stanovanjske kulture Romov.

V občini od leta 1997 aktivno deluje RD Romano Pralipe Maribor, katerega glavni cilj je predvsem ohranjati kulturno dediščino ter izboljšati položaj Romov v lokalni skupnosti, v Sloveniji in širše. Tako kot vsa leta je društvo tudi v letu 2022 organiziralo in pripravilo prireditev ob svetovnem dnevu Romov ter mnoge druge prireditve, delavnice in tabore. Prav tako na lokalni ravni, v Sloveniji in širše že desetletje aktivno deluje Združenje EPEKA, ki je v letu 2022 izvedlo prireditve in delavnice ter začelo izvajati nacionalni projekt »Slovenska romska pot«, ki se osredotoča na krepitev kompetenc romske skupnosti s področja kulture. V letu 2022 je aktivno delovalo tudi Društvo za povezovanje romskih žensk Loli Luludi, ki je bilo uradno ustanovljeno v letu 2021 in je osredotočeno predvsem na Rominje in izboljšanje položaja žensk v romski skupnosti. Občina ima za potrebe delovanja RD Romano Pralipe Maribor sklenjeno najemno pogodbo o brezplačni oddaji poslovnega prostora na naslovu Partizanska cesta 12 in sklenjeno pogodbo o brezplačni oddaji poslovnega prostora na naslovu Gorkega ulica 34, katerega uporabnik je Združenje EPEKA.

Občina je za izvajanje ukrepov oziroma aktivnosti v zvezi z urejanjem položaja pripadnikov romske skupnosti v občini finančna sredstva namenila za naslednje aktivnosti:

* financiranje strokovne delavke, koordinatorice za romska vprašanja na CSD Maribor: 25.266 evrov;
* financiranje programa Socialno vključevanje posebej ranljivih skupin – 1.350 evrov;
* financiranje projektov v okviru razpisa za sofinanciranje rednega delovanja ljubiteljskih in drugih kulturnih društev, in sicer za delovanje literarne in folklorne skupine ter za projekt z naslovom Klasika danes? jutri? – 5.807 evrov;
* financiranje programa Mladinska postaja EPEKA – program je namenjen »opolnomočanju« mladih z manj priložnostmi – 20.000 evrov;
* sofinanciranje prireditve ob Svetovnem dnevu Romov – 500 evrov;
* financiranje programa E-Rom – 1.580 evrov;
* za potrebe delovanja RD Romano Pralipe Maribor – sklenjena najemna pogodba o brezplačni oddaji poslovnega prostora na naslovu Partizanska cesta 12;
* za potrebe delovanja Združenja EPEKA – sklenjena pogodba o brezplačni oddaji poslovnega prostora na naslovu Gorkega ulica 34;
* financiranje programov Osnovna šola za odrasle, Usposabljanje za življenjsko uspešnost – Beremo in pišemo skupaj (UŽU-BIPS), E-Frepy, digitalna pomoč pri učenju, Tabor za mlade z manj priložnostmi, Tematske delavnice, Delavnice o zdravem načinu življenja, Programi za dvig kvalitete življenja, Odprtih oči na trg dela, Tečaji tujih jezikov, Usposabljanje za življenjsko uspešnost – Moj korak, Računalniško izobraževanje in Podjetnost kot priložnost (sredstva so namenjena občanom, tudi ranljivejšim skupinam in se jih ne sprašuje o občutljivih osebnih podatkih, kot so rasno in narodno poreklo ter versko prepričanje (npr. pripadnost romski skupnosti) zato finančni podatki niso možni);
* subvencioniranje najemnin, financiranje zdravstvenega zavarovanja oseb brez prejemkov, letovanja otrok iz socialno ogroženih družin, letovanja otrok z zdravstvenimi indikacijami, letovanja srednješolske mladine, občinske denarne socialne pomoči in denarne pomoči ob rojstvu otrok ter sofinanciranje mlečnih preparatov za dojenčke in male otroke (sredstva so namenjena ranljivejšim skupinam in se jih ne sprašuje o občutljivih osebnih podatkih, kot so rasno in narodno poreklo ter versko prepričanje (npr. pripadnost romski skupnosti) zato finančni podatki niso možni).

**2.8 MO Velenje**

Občina je poročala o zelo uspešnem vključevanju pripadnikov romske skupnosti v družbo ter vpetosti v sosedsko sobivanje. V občini v letu 2022 niso sprejeli podrobnega področnega programa in ukrepov na področju položaja romske skupnosti in ga tudi v prihodnje ne načrtujejo. V občini nimajo naselja romske skupnosti, saj so pripadniki te skupnosti uspešno integrirani v družbo in vpeti v sosedsko sobivanje.

Občina je ponovno posebej poudarila, da romska naselja dolgoročno niso rešitev in da je prava integracija romske skupnosti med večinsko prebivalstvo edina prava rešitev. V občini že vse od leta 2011 ne beležijo stanovanjske problematike pripadnikov romske skupnosti. V občinskih neprofitnih stanovanjih trenutno prebivajo 3 romske družine. Od tega dve družini prejemata konstantno subvencijo najemnine, ena pa občasno. Poleg rednega vzdrževanja je občina v eno izmed teh stanovanj vložila 166 evrov, pri drugem stanovanju pa so naročili menjavo določenih elementov, a do izvedbe trenutno še ni prišlo. Drugih dodatnih stroškov v letu 2022 ni bilo.

V letu 2023 je občina že pristopila k pripravi nove Strategije socialnega varstva za obdobje od 2022 do 2030.

V občini je na voljo veliko programov in storitev s področja socialnega varstva, namenjenih ranljivim skupinam prebivalstva, kot so enkratna izredna denarna pomoč, denarna pomoč iz podračuna za dobrodelne namene, institucionalno varstvo, družinski pomočnik, pomoč na domu, javna kuhinja, pogrebni stroški, pomoč staršem ob rojstvu otroka, brezplačna pravna pomoč, brezplačna uporaba koles Bicy, brezplačen mestni potniški promet, brezplačni prevozi za starejše in gibalno ovirane v okviru projekta Kamerat. Pri izvajanju vseh teh programov občina ni naletela na ovire ali negativne izkušnje pri izvedbi.

Romi se na območju občine enakovredno vključujejo v družbo, življenje in delo, zato na tem področju občina ne vidi potrebe po posebnem medinstitucionalnem sodelovanju. Če bi se pojavila diskriminacija in socialno izključevanje romskih skupnosti, pa bi občina sprejela posebne ukrepe, vendar za zdaj na tem področju ne zaznava težav. V občini vzpostavljajo pozitivno okolje do romske skupnosti in si prizadevajo, da bi tako ostalo tudi v prihodnje.

## **2.9 MO Celje**

Občina je ponovno poročala, da na področju socialnega varstva na podlagi zakonskih zahtev s svojimi programi oziroma s subvencioniranjem drugih izvajalcev, ki izvajajo socialnovarstvene programe, zagotavlja učinkovite pomoči v sistemu socialnega varstva ljudem, ki so pomoči potrebni, ne glede na narodno pripadnost posameznika, saj tudi ne vodi nobenega »registra«, ki bi omogočal, da bi vedeli posameznikovo opredelitev. Občina je sporočila še, da na svojem območju nima organizirane oblike t. i. romske skupnosti.

Občina izvaja naloge, ki so ji po zakonu, ki ureja socialno varstvo, naložene, drugi zakoni in akti, pa določajo izvajanje dodatnih ukrepov na področju socialnega varstva in smernice za intenzivno vključevanje občine v programe in aktivnosti države. Občina skrbi za dostop do programov, podpira delovanje invalidskih in nevladnih organizacij, ki delujejo po neprofitnih načelih, vključujejo prostovoljno delo in dobrodelnost in s programi prispevajo k zmanjševanju socialnih stisk vsem občanom.

V okviru področja socialnega varstva se sredstva v MO Celje namenjajo za varstvo obolelih oseb, socialno varnost starejših občanov, varstvo otrok in družine, za zagotavljanje socialne varnosti socialno ogroženih in socialno izključenih kategorij prebivalstva (starejši, invalidi, odvisniki) ter za druge dejavnosti na področju socialne varnosti.

1. UN je zaprosilo za informacije pred pripravo poročila naslovil na 29 občin, in sicer na občine Beltinci, Cankova, Črenšovci, Črnomelj, Dobrovnik, Grosuplje, Kočevje, Krško, Kuzma, Lendava, Metlika, Murska Sobota, Novo mesto, Puconci, Rogašovci, Semič, Šentjernej, Tišina, Trebnje, Turnišče, Brežice, Ribnica, Škocjan, Ivančna Gorica, Šalovci, Ljubljana, Maribor, Velenje in Celje. [↑](#footnote-ref-1)
2. OPPN TRIS Kanižarica, Ur. l. RS, št. 52/10, 51/16. [↑](#footnote-ref-2)